Warga Felda tak setuju keputusan naikkan elaun pengerusi, ahli pengarah FGV

Warga Felda berharap supaya FGV Holdings Berhad (FGV) meneliti semula keputusan menaikkan elaun pengerusi dan ahli lembaga pengarahnya kerana merasakan ini bukanlah masa yang sesuai untuk berbuat demikian.Mereka berkata, FGV yang merupakan entiti milik Felda menerusi pegangan 80%, seharusnya menumpukan kepada usaha pemulihan memandangkan harga minyak sawit mentah sedang mengukuh dan mendatangkan keuntungan kepada syarikat terbabit.Terdahulu, FGV dalam makluman kepada Bursa Malaysia pada semalam mengumumkan majoriti pemegang sahamnya meluluskan 13 resolusi yang dibentangkan pada mesyuarat agung tahunan (AGM) pada hari sama.Antara usul yang terkandung ialah menaikkan elaun pengerusi bukan eksekutif FGV daripada RM300,000 kepada RM480,000. Ini bermaksud elaun yang diterima meningkat daripada RM25,000 sebulan kepada RM40,000.Selain itu, imbuhan pengarah bukan eksekutifnya pula meningkat daripada RM120,000 kepada RM150,000 bersamaan peningkatan daripada RM10,000 sebulan kepada RM12,500 sebulan.Kenaikan elaun itu akan bermula pada 24 Jun 2022 sehingga tempoh AGM akan datang.Dalam pada itu, keputusan AGM itu turut meluluskan pemberian satu kereta syarikat sekurang-kurangnya 2,000cc bagi kegunaan pengerusi bukan eksekutif disertakan perbelanjaan kemudahan kenderaan tahunan sebanyak RM180,000.Sebelum ini, pengerusi bukan eksekutif menerima RM15,000 elaun syarikat sebulan termasuk petrol, tol dan penyelenggaraan.Berdasarkan maklumat pada laman sesawang rasmi FGV, pengerusi bukan eksekutifnya pada ketika ini ialah Dzulkifli Abd Wahab.Penasihat Persatuan Anak Peneroka Felda Kebangsaan (Anak), Mazlan Aliman, berkata ramai dalam kalangan warga Felda tidak bersetuju dengan keputusan tersebut dan bimbang ini akan menimbulkan kemarahan dalam kalangan peneroka.Beliau berkata, ini kerana, warga Felda merasakan FGV dan Felda seharusnya fokus kepada pelan pemulihan melalui Kertas Putih yang dibentangkan pada April 2019.“Laksanakan dulu pelan pemulihan sebab masih banyak perkara yang perlu diselesaikan,” katanya kepada MalaysiaNow.“Kita sebagai warga Felda melihat tiada kewajarannya. Malah, (kenaikan) ini agak melampau.”Menurut Mazlan, FGV sewajarnya mengambil kira beberapa perkara termasuk kenaikan kos sara hidup, kenaikan harga makanan dan barangan sebelum membawa usul kenaikan elaun tersebut ke AGM.“Malah, dianggarkan hampir 70% peneroka Felda generasi pertama sudah meninggal dan kini pendapatan yang diperoleh perlu dibahagikan antara waris atau generasi peneroka seterusnya.“Pendapatan yang dimiliki pun tidak besar, bayangkan jika perlu bahagikan. “Dengan keadaan begini, tiba-tiba FGV umumkan kenaikan elaun pengerusi sebanyak RM120,000. Justeru ia tiada kewajaran,” katanya.Sementara itu, Ketua Peneroka Felda Negeri Sembilan, Zainal Abidin Ahmad berkata FGV sebaiknya membatalkan keputusan menaikkan elaun pengerusi dan ahli lembaga pengarahnya.Malah, beliau turut mempersoalkan sama ada FGV sedia menurunkan kembali elaun tersebut apabila harga minyak sawit mentah kembali menyusut.“Persoalan sekarang, memang betul harga sawit tengah naik dan ini mendatangkan keuntungan,” katanya kepada MalaysiaNow.“Tetapi apabila harga sawit kembali turun, adakah elaun pengerusi akan turut diturunkan?”FGV pada tahun kewangan berakhir 31 Disember 2021 mencatatkan lonjakan keuntungan selepas cukai dan kepetingan minoriti (PATAMI) kepada RM1.17 bilion, meningkat lapan kali ganda berbanding RM146 juta yang direkodkan tahun sebelumnya.Pendapatan tahunannya turut meningkat 39% kepada paras tertinggi RM19.57 bilion berbanding RM14.07 bilion pada 2020.


Roket baru China bawa manusia ke bulan dijangka beroperasi menjelang 2027

Projek penyelidikan dan pembangunan roket pembawa manusia generasi baharu China berjalan lancar dan dijangka mula digunakan pada 2027.
Menurut Ketua Pereka Bentuk Roket Pembawa Long March 2F Korporat Sains dan Teknologi Angkasa Lepas China (CASC), Rong Yi, roket terbabit adalah untuk pelancaran kapal bermanusia generasi baharu dan pendarat bulan.
Kapasiti pengangkutan untuk orbit bulan pada masa depan adalah 27 tan manakala kemampuan pengangkutan bagi orbit di Bumi pula adalah sekitar 70 tan.
Sementara itu, pelbagai teknologi baharu seperti penerbangan pintar akan digunakan bagi memperhebat kebolehpercayaan roket pembawa generasi baharu itu.


Perolehan pertama LCS dikurangkan kepada 5 kapal, kata panglima TLDM

Perolehan kumpulan pertama kapal tempur pesisir (LCS) dikurangkan daripada enam kepada lima unit selepas permohonan meneruskan projek itu dibincangkan semula kerajaan.
Tanpa mendedahkan butiran lanjut, Panglima Tentera Laut Laksamana Abdul Rahman Ayob mengesahkan perkara berkenaan.
“Pada asalnya, memang enam unit LCS tetapi semasa kita mengemukakan permohonan semula dan dibincangkan semula perkara ini, kita bersetuju untuk dikurangkan kepada lima. Jadi, kita harap dapatlah lima itu.
“Untuk kumpulan pertama, memang diputuskan untuk lima (unit). Keputusan ini sudah lama dibuat semasa kerajaan memutuskan untuk meneruskan LCS tersebut (tahun lepas),” katanya.
Beliau berkata demikian kepada pemberita selepas Majlis Perutusan Ulung Panglima Tentera Laut ke-18, di Auditorium Wisma Pertahanan, Kementerian Pertahanan, di Kuala Lumpur, hari ini.
Perutusan Ulung ini dihadiri 350 warga Tentera Laut Diraja Malaysia (TLDM) (Navy People) dan disiarkan secara langsung ke semua markas formasi TLDM di seluruh negara.
Turut hadir ke majlis tersebut adalah Timbalan Panglima Tentera Laut Laksamana Madya Sabri Zali, Panglima Armada Barat Laksamana Madya Abu Bakar Md Ajis, Panglima Armada Timur Laksamana Madya Muhammad Ruzelme Ahmad Fahimy dan Presiden Pusat Pengajian Pertahanan Nasional (Puspahanas) Laksamana Madya Zulhelmy Ithnain.
Beliau berkata bagi meneruskan projek tersebut, terdapat perjanjian tambahan yang keenam akan ditandatangani tidak lama lagi.
Abdul Rahman berkata sekiranya perjanjian itu dilaksanakan, ia akan membolehkan proses seterusnya berjalan dan pembinaannya akan diteruskan seperti yang dirancang.
“Sekarang okay. Tidak ada sesuatu yang mengejutkan dan kita berharap LCS ini dapat diterima mengikut jadual yang ditetapkan. Kita amat kekurangan aset-aset yang berkeupayaan tinggi seperti LCS.
“Dengan kehadiran LCS ini ia dapat membantu, memperkukuhkan dan membolehkan kita melaksanakan tugasan dengan lebih cemerlang,” katanya.
Dalam pada itu, beliau turut menjelaskan perolehan kapal Littoral Mission Ship (LMS) kumpulan kedua akan direalisasikan dalam menjaga keselamatan dan kedaulatan perairan negara.
“Permohonan ini kita harap dapat dilaksanakan dan diluluskan tahun ini agar dapat kita melaksanakan proses perolehan yang memakan masa yang mana setiap kapal mengambil masa yang lama untuk dibina, setidak-tidaknya tiga tahun.
“Kali ini kita memerlukan LMS yang berkeupayaan tempur. Itu perbezaan ketara berbanding LMS yang kita peroleh iaitu empat LMS dari China sebelum ini. Untuk permulaan, kita mohon tiga,” katanya.


Pemerhati bidang automotif jelaskan mengapa sukar lupus kenderaan lama

Pemerhati bidang automotif menjangkakan kenderaan-kenderaan lama di Malaysia tidak akan mudah dilupuskan meskipun dengan perlaksanaan polisi pengurusan kenderaan akhir hayat yang diumumkan baru-baru ini.
Menjelaskan mengenai perkara itu, pengendali laman sesawang Careta.my, Hezeri Samsuri berkata, ini kerana rakyat masih kurang mampu untuk membeli kenderaan baru, yang berharga lebih mahal berbanding di Eropah dan Amerika Syarikat (AS).
Menteri Sains, Teknologi dan Inovasi, Dr Adham Baba baru-baru ini memaklumkan pengurusan polisi kenderaan akhir hayat atau end-of-life vehicles (ELV) itu sedang dikaji untuk dilaksanakan pada 2025.
Polisi itu bertujuan memanfaatkan komponen dan bahan-bahan dalam kenderaan lama masih boleh digunakan daripada dibuang.
Menurutnya, potensi eksport industri itu dianggarkan bernilai RM10 bilion.
Tambahnya, tiada negara yang mewajibkan pelupusan kereta lama, termasuklah Singapura yang terkenal dengan polisi yang tegas berkaitan pemilikan kenderaan peribadi.
Menurut Hezeri, Malaysia hanya perlu mewujudkan sistem yang mana kenderaan-kenderaan usang melalui skim pemeriksaan tahunan bagi memastikan kenderaan tersebut selamat digunakan.
"Pemeriksaan teknikal berkala itu adalah bagi sistem brek, gantungan, enjin dan sebagainya," katanya.
Kereta lama turut mempunyai kadar pelepasan asap yang tinggi berbanding kenderaan baru.
Ia dijadikan alasan kukuh bagi negara-negara Eropah untuk mengenakan caj tinggi sekiranya pemilik mahu mengekalkan kenderaan lama.
Menurut Hezeri, aspek penguatkuasaan itu antara isu utama di Malaysia.
Sebagai contoh, negeri California di AS mempunyai undang-undang pencemaran yang lebih ketat dari negeri-negeri lain.
"Manakala di Malaysia, undang-undang negeri tidak menyentuh soal kenderaan.
“Mungkin rakyat di Selangor mampu untuk menyimpan kenderaan lama, tapi ia sukar diikuti negeri-negeri kurang membangun.
“Kelulusan secara 'blanket' untuk satu negara akan menjadi tidak adil," tambahnya.
Isu jumlah kenderaan juga menjadi hangat baru-baru ini apabila dilaporkan, Malaysia mempunyai 30 juta kenderaan, menyamai jumlah penduduk negara.
Daripada jumlah itu,
lebih 60,000 kenderaan terbiar masih berdaftar di seluruh negara, mengikut laporan pada 2019.
Beberapa tahun lalu, cadangan pelupusan kenderaan lama pernah ditimbulkan namun ia tidak menerima reaksi positif dalam kalangan rakyat.
Menteri Pengangkutan Wee Ka Siong pada Jun lalu memaklumkan cadangan melupuskan kenderaan melebihi 10 tahun belum sesuai dilaksanakan di negara ini.
Seorang penganalisis automotif, Chips Yap pula berkata, polisi itu perlu melibatkan penggunaan kenderaan elektrik.
Ini kerana kitar semula dan pembuangan bateri akan menjadi isu apabila jumlah kenderaan elektrik meningkat.
"Kita tidak perlu tunggu sehingga ada terlalu banyak pek bateri yang tidak digunakan di seluruh negara sebelum kita fikir polisi untuk menyelesaikan perkara berkenaan," tambahnya.
Polisi itu antara lain perlu membabitkan nyahdaftar kenderaan yang sudah dilupuskan daripada rekod-rekod Jabatan Pengangkutan Jalan (JPJ).
Ini kerana setakat ini, ada kenderaan sepatutnya di nyahdaftar tetapi masih berada dalam rekod.
Berdasarkan pengalaman peribadinya, keretanya sendiri yang pernah terlibat dalam kemalangan dan dibayar insurans, dibaiki, dijual dan digunakan semula.
Polisi ELV katanya boleh memastikan perkara tersebut tidak berlaku.
Sementara itu, presiden persatuan peniaga aksesori automotif( Automotive Accessories Traders Association of Malaysia), Lim Bee Choo berkata, pihaknya mengalu-alukan inisiatif itu yang boleh menyelesaikan isu kenderaan terbiar menerusi kitar semula.
Katanya, berdasarkan statistik Mei lepas, 19 juta daripada 33 juta kenderaan yang berdaftar berusia sekurang-kurangnya 10 tahun.
“Inisiatif ini akan membantu pemain industri yang perlu mencari cara melupuskan stok-stok kenderaan lama.
“Industri bengkel, penggunaan semula dan penghasilan semula komponen dan alat ganti automotif juga akan menerima impak," katanya.
Lim berkata, walaupun polisi itu tidak akan diimplementasi 100% dalam masa terdekat, katanya merupakan langkah pertama yang membolehkan pemeriksaan keselamatan sebelum cukai jalan diperbaharui untuk kenderaan berusia lama.
Pihaknya juga berharap agensi kerajaan berkaitan boleh menyediakan platform perbincangan dan libat urus dengan pemegang taruh sebelum membentuk polisi itu.
Dalam pada itu, Hezeri berkata langkah itu wajar dilaksanakan kerana kerajaan amat memerlukan data sebenar jumlah kenderaan yang digunakan di atas jalan raya.
Ini kerana kenderaan tersadai masih berada dalam sistem.
"Pemberian insentif mungkin akan membantu mengurangkan masalah kereta buruk yang ditinggalkan di tepi jalan. Pemilik akan mempunyai pilihan untuk melupuskan kereta lama jika ada insentif.
"Insentif pelupusan kereta lama juga membuka ruang kepada industri automotif untuk mendapatkan bekalan alat ganti terpakai yang boleh diproses dan dieksport, selain meningkatkan jualan kenderaan baru," katanya.
Sebelum ini, kerajaan pernah menggerakkan kempen Cash for Clunkers dengan kerjasama Perodua dan Proton  dengan memberi insentif RM5,000 kepada pemilik yang melupuskan kenderaan lama.


Anwar ‘kacau’ Syed Mokhtar kerana dia Melayu, kata MB Kedah

Perdana Menteri Anwar Ibrahim hanya berani menegur Syed Mokhtar Albukhary berbanding tokoh korporat terkaya di Malaysia yang lain kerana beliau adalah Melayu dan mudah dibuli, kata Menteri Besar Kedah Muhammad Sanusi Md Nor.
Pengerusi Perikatan Nasional (PN) Kedah itu berkata, tindakan Anwar tidak "mencari" individu terkaya di Malaysia yang lain menimbulkan persoalan memandangkan Syed Mokhtar hanya berada di tangga belasan senarai orang paling kaya di negara.
"Dia kata Syed Mokhtar kawal beras dan perlu beri balik petani RM10 juta dan RM50 juta tahun depan.
"Kenapa Syed Mokhtar? Kerana dia Melayu. Kenapa? Tiada lagi orang kaya lain di Malaysia ini?" soal Sanusi ketika berucap pada Ceramah Grand Finale Perikatan Nasional (PN) bagi pilihan raya Padang Serai di Kedah, malam tadi.
Semalam, Anwar pada sidang media selepas mempengerusikan mesyuarat khas Kabinet di Putrajaya memaklumkan Syed Mokhtar setuju untuk memperuntukkan RM10 juta kepada petani miskin selepas ditegur olehnya.
Anwar turut menegaskan kerajaan pimpinannya tidak akan membenarkan berlaku pembolotan harta oleh tokoh-tokoh politik terhadap golongan pesawah padi.
Dalam pada itu, Sanusi turut menyarankan supaya Menteri Komunikasi Digital Fahmi Fadzil supaya fokus terhadap tanggungjawabnya sebagai seorang anggota Kabinet dan tidak membuang masa memantau akaun TikTok miliknya.
Katanya, tindakan Fahmi yang menggesa pihak berkuasa supaya menyiasat ucapannya ketika berucap pada Ceramah Jelajah PN Padang Serai baru-baru ini hanya membazirkan masa tambahan pula apabila video ucapan yang dimuat naik dalam akaun media sosial itu disalah tafsir.
Menurut Sanusi, ucapan itu sebenarnya adalah nasihat kepada pengundi Padang Serai supaya tidak ada sikap "berkira" apabila melaksanakan tanggungjawab mengundi pada 7 Disember sempena pilihan raya Padang Serai.
"Dia (Fahmi) jumpa saya nasihat orang ramai pakat balik mengundi di Padang Serai.
"Saya pesan jangan berkira duit minyak, balik undi dulu, kita nak Pakatan Harapan (PH) kalah, takkan menasihat pun salah, takkan macam itu pun koyak?" soal beliau.
Menurut Sanusi, sebagai seorang menteri komunikasi digital, Fahmi seharusnya tumpu kepada isu seperti berkaitan dengan liputan internet dan bukannya tumpu kepada akaun media sosial pemimpin PN.
"Jadi menteri, tanggungjawabnya besar. Saya baca dalam akhbar menteri suruh siasat saya.
"Padang Serai mana mengundi lagi? 7 Disember baru orang mengundi. Pening apa?" soal Sanusi.


Terlalu banyak berjanji hantui pentadbiran Anwar

Beberapa tindakan pusingan-U terhadap beberapa isu yang diperjuangkan Pakatan Harapan (PH) ketika menjadi pembangkang selepas gabungan itu menduduki Putrajaya telah menghantui kerajaan apabila berdepan realiti politik dan pentadbiran, kata penganalisis selepas beberapa pemimpinnya dilihat menarik balik pendirian mereka sebelum ini.
Ketika menjadi pembangkang, PH kelihatan tidak kering idea untuk memperbetulkan sistem ekonomi dan pentadbiran negara dengan pelbagai janji ditabur dan teguran dibuat terhadap kerajaan terdahulu yang menjadi modal ceramah gabungan itu semasa kempen pilihan raya.
Menteri Dalam Negeri, Saifuddin Nasution Ismail, misalnya, mencetuskan perdebatan hangat bulan lepas dengan pembelaannya terhadap Akta Kesalahan Keselamatan (Langkah-Langkah Khas) 2012 atau Sosma, yang ditentang PH berikutan penyalahgunaan undang-undang kontroversi itu.
Rafizi Ramli yang kini menteri ekonomi juga tidak kurang dengan “formula” tersendiri mengenai harga minyak, kos sara hidup, harga kereta dan harga ayam.
Beliau sebelum ini mengkritik bekas menteri perdagangan dalam negeri, koperasi dan kepenggunaan, Hasan Malek kerana kenyataan yang dibuatnya berhubung harga ayam, namun kini terpaksa menggunakan hujah yang sama.
Rafizi pada satu sidang media berkata, menguruskan inflasi memerlukan kerjasama semua pihak yang mana harga ayam mampu turun jika pengguna kurang makan ayam.
Ahli Parlimen Pandan itu baru-baru ini berkata, polisi ekonomi mengambil masa sebelum hasilnya dapat dituai.
Intonasi yang “konservatif” itu dilihat berbeza dengan nada agresif semasa menawarkan pelbagai solusi sebagai pembangkang.
Manakala Perdana Menteri Anwar Ibrahim dalam satu “pusingan-U” baru-baru ini berkata, Bank Negara Malaysia (BNM) berhak menentukan kadar polisi semalaman (OPR) walaupun sebelum ini mengkritik bekas menteri kewangan, Tengku Zafrul Aziz ketika kadarnya dinaikkan semasa pentadbiran kerajaan terdahulu.
Penganalisis politik Universiti Kebangsaan Malaysia, Kartini Aboo Talib berkata, situasi itu adalah “real-politics” yang harus dihadapi semua pengundi di negara demokrasi yang mengamalkan sistem pilihan raya.
"Di Amerika Syarikat, bekas presiden Barack Obama dikritik dengan janji kempen pilihan raya presiden untuk memperbaiki sistem kesihatan dan insuran dengan nama Obama Health Care, namun janji tinggal janji.
"Bagi yang mereka yang lantang bersuara mengkritik selaku pembangkang atau berkempen, memang mudah untuk berkata-kata dan berjanji kerana lidah tidak bertulang," katanya kepada MalaysiaNow.
Kartini berkata, pemegang-pemegang jawatan sekarang terpaksa berdepan hakikat mengenai limitasi dalam sumber seperti kewangan dan modal insan, selain kekangan seperti peraturan kewangan yang perlu dipatuhi.
Kebebasan bersuara juga antara isu yang mendepani tempoh awal pembentukan kerajaan campuran apabila Menteri Komunikasi dan Digital Fahmi Fadzil menekankan batas-batas kebebasan bersuara.
Beliau juga bertemu dengan pentadbir akaun sosial TikTok untuk menyekat beberapa video dalam laman sosial itu.
Isu-isu tersebut, yang kebanyakan disentuh dalam manifesto PH menimbulkan persoalan mengenai komitmen mereka terutama dalam reformasi petadbiran negara, selain apakah yang bakal mereka tawarkan pada pilihan raya-pilihan raya akan datang jika tidak lagi mampu menunaikan janji.
Penganalisis politik daripada Singapore Institute of International Affairs, Oh Ei Sun turut bersetuju.
Katanya, ia merupakan norma untuk ahli politik dari semua jalur mengeluarkan janji-janji populis bagi mendapatkan undi.
Dalam konteks Malaysia, pihak yang paling lantang bersuara mengenai kegagalan gabungan itu menunaikan janji selama tempoh 22 bulan pentadbiran kali pertama PH ialah penyokong tegar dan urban.
Namun katanya berdasarkan prestasi PH pada pilihan raya umum lepas, segmen pengundi ini masih lagi menyokong gabungan tersebut.
"Berdepan dengan gelombang hijau yang mana ia dianggap mudarat yang lebih besar oleh segmen ini, mereka tiada pilihan selain terus menyokong PH."


TLDM gerak MV Mega Bakti bantu cari kapal selam Indonesia

Sebuah kapal penyelamat kapal selam Tentera Laut Diraja Malaysia (TLDM) iaitu MV Mega Bakti diatur gerak pagi tadi bagi membantu Indonesia dalam pencarian kapal selam milik Angkatan Laut Tentera Indonesia (TNI), KRI Nanggala, yang terputus hubungan dan hilang di perairan utara Pulau Bali.Menurut kenyataan Kementerian Pertahanan (Mindef) hari ini, MV Mega Bakti belayar dari Jeti Operasi Markas Pemerintahan Kapal Selam, Teluk Sepanggar, Kota Kinabalu, Sabah dan dijangka tiba di lokasi operasi pada 3 petang, 25 April ini.“Operasi mencari dan menyelamat (SAR) yang diketuai Komander TLDM Mohd Hairul Fahmy Yob selaku koordinator pasukan penyelamat itu melibatkan 54 kru yang terdiri daripada 10 pegawai dan staf perubatan Angkatan Tentera Malaysia dan 44 kru MV Mega Bakti.“MV Mega Bakti adalah kapal sewaan TLDM yang mempunyai keupayaan utama untuk melaksanakan SAR ke atas kapal selam.“TLDM turut akan mengadakan solat hajat dan memanjatkan doa ke atas keselamatan anak-anak kapal dan agar kapal selam tersebut segera ditemukan,” demikian menurut kenyataan itu.Operasi SAR ini adalah yang kedua melibatkan MV Mega Bakti selepas terlibat dalam pencarian MH370 yang dilaporkan hilang di Lautan Hindi pada 2014.Antara keupayaan serta peralatan SAR dalam kapal tersebut ialah Distress Submarine Ventilation Depressurrized System, GPS Intelligent Buoy (GIB) System – Localisation of Pinger dan Intervention Remotely Operated Vehicle (IROV) with LARS operating Depth 650m, ELSS Pod dan Dive Decompression Chamber.Terdahulu, Menteri Kanan Pertahanan Ismail Sabri Yaakob menghubungi rakan sejawatannya di Indonesia, Prabowo Subianto bagi menyampaikan rasa simpati terhadap warga TNI susulan insiden tersebut dan menghantar bantuan sebagai negara sahabat.“Mindef melalui TLDM memberi sepenuh komitmen ke atas operasi SAR ini dan ketersediaan TLDM membuktikan sebarang asetnya boleh diatur gerak dalam semua aspek pengoperasian dalam masa yang singkat.“Selain menekankan pendekatan diplomasi pertahanan, operasi SAR ini juga menunjukkan komitmen TLDM kepada komuniti antarabangsa berkaitan tugas dan tanggungjawab negara pengendali kapal selam di dunia,” menurut kenyataan itu.Kapal selam milik TNI, KRI Nanggala-402 dipercayai terputus hubungan ketika sesi latihan di perairan berhampiran Bali sejak awal pagi tadi.Dipercayai seramai 53 kru berada dalam kapal selam berkenaan yang dilaporkan terputus hubungan pada 4.30 pagi tadi di sekitar 96 kilometer di perairan Bali, ketika sedang menjalani latihan torpedo.


Kesedaran nasional menyambut Bulan Kebangsaan

Bulan Kebangsaan yang pada mulanya dinamakan sebagai Bulan Kemerdekaan dicipta pada tahun 2010 untuk merangkumi dua sambutan iaitu Hari Kemerdekaan dan Hari Malaysia.
Rangkuman ini bertujuan merapatkan hubungan perasaan nasional penduduk Semenanjung Malaysia dengan Sarawak dan Sabah.
Istilah Bulan Kemerdekaan didapati tidak sesuai kerana wilayah yang menyambut hari ulang tahun kemerdekaan pada bulan itu ialah Semenanjung Malaysia dan Sabah.
Sarawak menyambut hari kemerdekaannya pada 22 Julai.
Mengapakah Hari Malaysia tidak dijadikan Hari Kebangsaan? Mengapakah peringatan ulang tahun kemerdekaan Tanah Melayu dijadikan hari kebangsaan untuk seluruh Malaysia?
Sambutan Hari Kebangsaan sesebuah negara tidak semestinya diletakkan pada peringatan ulang tahun pembentukannya.
Sebagai contoh, Amerika Syarikat menyambut hari kebangsaannya pada 22 Julai yang dinamakannya sebagai Hari Kemerdekaan.
Sedangkan ia merupakan peringatan ulang tahun kemerdekaan hanya 13 daripada 50 negeri mereka.
Namun begitu, 13 negeri asal itulah yang mula-mula membentuk Amerika Syarikat dengan Perlembagaan, bendera dan jata negara.
Apabila negeri-negeri lain yang satu-persatu menyertai persekutuan itu, Perlembagaan dipinda untuk menampung mereka dengan bintang pada bendera ditambah.
Tetapi jalur “Star Spangled Banner”, nama bendera Amerika itu kekal 13.
Begitu juga dengan Malaysia.
Asalnya ia adalah Persekutuan Tanah Melayu yang ditubuhkan oleh 11 buah negeri di Semenanjung Tanah Melayu.
Dalam bahasa Inggeris Persekutuan Tanah Melayu ialah Federation of Malaya dan Semenanjung Tanah Melayu ialah Malay Peninsula.
 Dari segi geografi, Malay Peninsula sampai di Segenting Kra, maka termasuklah Thailand Selatan.
Tetapi apabila disebut Semenanjung Malaysia, ia hanya merujuk 11 negeri itu.
Persekutuan Tanah Melayu mempunyai Perlembagaan, bendera, jata negara, lagu kebangsaan dan hari kebangsaan.
Jadi apabila Malaysia ditubuhkan, ada dua jalan untuk dipilih.
Pertama, Persekutuan Tanah Melayu dikekalkan dan bergabung dengan Negara Singapura (State of Singapore), Negara Sarawak dan Negara Sabah dalam Persekutuan Malaysia.
Ia mempunyai bendera yang menggambarkan empat wilayah dan bukannya 14 negeri.
Mungkin berbentuk empat jalur dengan ada empat bintang.
Jata negara pula berbeza daripada apa yang Tanah Melayu ada. Lagu kebangsaan pun lain daripada Negaraku.
Mungkin lagu Malaysia Raya.
Maka hari kebangsaan pun ditetapkan pada 16 September dan bukannya 31 Ogos.
Inilah seperti yang dikatakan sebagai mengikut semangat Perjanjian Malaysia.
Kedua, iaitu jalan yang telah dipilih iaitu menjadikan Persekutuan Malaysia sebagai peluasan Persekutuan Tanah Melayu yang merangkumi Singapura, Sarawak dan Sabah sebagai negeri.
Dengan itu, Persekutuan Tanah Melayu tidak lagi wujud.
Bendera Malaysia adalah penambahan bintang dan jalur.
Jata negara Tanah Melayu ditambah dengan simbol tiga negeri untuk menjadi Malaysia.
Lagu kebangsaan Tanah Melayu menjadi lagu rasmi Malaysia.
Hari kebangsaan Tanah Melayu menjadi hari kebangsaan Malaysia.
Lagipun kalau ikut perancangan, penubuhan Malaysia hendak dibuat pada 31 Ogos 1963 tetapi ia terpaksa ditangguhkan kerana bantahan Indonesia dan Filipina.
Namun begitu, Singapura dan Sabah mengisytiharkan kemerdekaannya pada 31 Ogos.
Dari awal lagi, terdapat fahaman yang menolak penubuhan Malaysia.
Dari luar, Indonesia membantah kerana dianggapnya sebagai projek Amerika-British untuk mengepungnya. Filipina pula menuntut Sabah.
Sementara dalam negara, parti-parti pembangkang iaitu Front Sosialis dan PAS menolak penubuhan Malaysia.
Front Sosialis terdiri daripada Parti Buruh, Parti Rakyat dan Parti Konvensyen.
Parti Komunis Malaya (PKM) yang masih beroperasi di Selatan Thailand turut menolak penubuhan Malaysia.
Mereka hanya mahukan penyatuan Malaya dan Singapura.
Rakyat Tanah Melayu menyokong penubuhan Malaysia.
Mereka memberi kemenangan besar kepada Perikatan dalam pilihan raya umum tahun 1964.
Di Sarawak dan Sabah, referendum membuktikan kepada Pertubuhan Bangsa-bangsa Bersatu (PBB) bahawa mereka mahukan Malaysia.
Penentang Malaysia di Sarawak pada mulanya terdiri daripada Parti Rakyat Bersatu Sarawak (SUPP).
Sementara Parti Komunis Kalimantan Utara (PKKU) dan Parti Rakyat Kalimantan Utara (Paraku) yang menentang penubuhan  Malaysia masuk hutan untuk mengangkat senjata.
Di Singapura, rakyatnya memberi kemenangan kepada Parti Tindakan Rakyat (PAP) dalam pilihan raya umum pada 21 September 1963.
PAP merupakan arkitek bersama Perikatan dalam penubuhan Malaysia.
Barisan Sosialis yang kalah hanya mahu penyatuan Malaya-Singapura.
Walaupun majoriti penduduk Tanah Melayu mendokong penubuhan Malaysia tetapi mereka sukar untuk mempunyai kesedaran nasional (national consciousness) yang meliputi Sarawak dan Sabah.
Perspektif mereka ialah Malaysia adalah Malaya dengan melupakan dua negeri itu.
Kerajaan menamakan Sarawak dan Sabah sebagai Malaysia Timur.
Malaysia Barat ialah Semenanjung Malaysia dan Singapura.
Tetapi pada tahun 1965, Singapura dikeluarkan daripada Malaysia.
Nampaknya pemimpin Semenanjung Malaysia dan Singapura tidak memiliki kesedaran nasional yang cukup tinggi untuk mempertahankan kehadiran Singapura di dalam Malaysia.
Maka kemudiannya tidak ada lagi Malaysia Barat atau Malaysia Timur.
Apa yang ada ialah Semenanjung Malaysia, Sarawak dan Sabah.
Untuk merapatkan lagi wilayah-wilayah ini, maka disebut bukan sahaja perpaduan kaum, yang selalunya merujuk pada hubungan Melayu, Cina dan India di Semenanjung Malaysia tetapi juga integrasi nasional antara Semenanjung Malaysia dengan Sarawak dan Sabah.
Keadaan sosio-politik Sarawak dan Sabah adalah berbeza daripada Semenanjung Malaysia.
Tetapi ramai orang Semenanjung Malaysia terlepas pandang hal ini.
Mereka melihat kedua wilayah itu serupa dengan Semenanjung Malaysia dan memberi layanan yang kurang tepat, berprasangka dan stereotip.
Kesedaran nasional memerlukan pengetahuan nasional.
Sementara itu, timbul juga rasa tidak puas hati dalam kalangan pihak-pihak di Sarawak dan Sabah.
Kemuncaknya ialah kemenangan parti pembangkang di Sabah iaitu Parti Bersatu Sabah (PBS) pada tahun 1985.
 Walaupun parti ini kemudian menyertai Barisan Nasional, tetapi pendiriannya adalah mereka mahu Perjanjian Malaysia 1963 (MA63) dipatuhi.
Di Sarawak, selain menuntut supaya MA63 dipatuhi, kesedaran wilayah (regional consciousness) menjadi lebih ketara.
Mereka mengadakan sambutan Hari Sarawak sebagai hari ulang tahun kemerdekaan.
Kalangan di Sarawak dan Sabah mahukan Hari Malaysia diraikan sebagai Hari Kebangsaan.
Maka pada tahun 2010 kerajaan menjadikan Hari Malaysia sebagai cuti umum untuk disambut di seluruh negara.
Namun begitu 31 Ogos tetap merupakan Hari Kebangsaan dan juga Hari Kemerdekaan.
Serentak itu diisytiharkan Bulan Kebangsaan atau Bulan Kemerdekaan untuk merangkumi 31 Ogos dan 16 September.
Walaupun majoriti besar tetap mempertahankan integriti nasional, tetapi suara-suara pemisahan memberi tekanan kepada parti-parti politik.
Maka kerajaan negeri Sarawak mengisytiharkan bahasa Inggeris sebagai bahasa rasmi kedua negeri.
Ia juga membawa kepada pengisytiharan bahawa Sarawak dan Sabah disebut sebagai wilayah dan bukannya negeri.
Selain itu, ia juga membawa kepada jawatan ketua menteri Sarawak dinamakan sebagai premier.
Dalam keadaan begini, adalah wajar bagi rakyat Malaysia meningkatkan kesedaran nasional masing-masing.
Kesedaran itu bermaksud bahawa negara Malaysia milik bersama seluruh rakyatnya merangkumi seluruh tanah dan air dalam sempadan yang meliputi Semenanjung Malaysia, Sarawak dan Sabah tidak kira di mana mereka dilahirkan dan tinggal.
Bulan Kebangsaan inilah untuk diingatkan dan diperbaharui setiap tahun supaya dapat memperbaiki tanah tumpah darah bersama.


Sorry.


PH hantar tiga ahli Parlimen sertai jawatankuasa bebas darurat

Pakatan Harapan (PH) hari ini menghantar tiga nama ahli Parlimen daripada DAP, PKR dan Amanah untuk menyertai jawatankuasa khas darurat kepada Menteri di Jabatan Perdana Menteri (Undang-undang) Takiyuddin Hassan.Dalam satu kenyataan hari ini, PH mengatakan mereka menamakan Ahli Parlimen Seremban Anthony Loke (DAP), Ahli Parlimen Kulim – Bandar Bharu Saifuddin Nasution Ismail (PKR) dan Ahli Parlimen Kuala Selangor Dr Dzulkefly Ahmad (Amanah).“Penyertaan wakil pembangkang ke dalam jawatankuasa bebas ini tidak mengubah pendirian kami bahawa alasan-alasan yang dikemukakan perdana menteri berkenaan keperluan darurat tidak dapat diterima.“Kami serta majoriti ahli-ahli Parlimen juga kekal dengan pendirian bahawa darurat ini perlu ditamatkan dan Parlimen perlu bersidang segera,” kata satu kenyataan yang dikeluarkan Majlis Setiausaha PH hari ini.Minggu lalu Yang di-Pertuan Agong Sultan Abdullah Sultan Ahmad Shah memperkenankan pengisytiharan darurat Covid-19 sehingga 1 Ogos 2021 untuk melawan pandemik yang sudah meragut lebih 600 nyawa dan mennjangkiti lebih 160,000 rakyat Malaysia.Agong turut mengumumkan satu jawatankuasa khas bi-partisan akan ditubuhkan melibatkan ahli-ahli Parlimen kerajaan dan pembangkang untuk memberikan nasihat berhubung darurat.Semasa memperincikan butiran mengenai darurat, Perdana Menteri Muhyiddin Yassin berikrar kerajaan awam akan berfungsi seperti biasa tanpa pemerintahan tentera.


Tabur janji palsu guna alasan debat bukan cara saya, kata PM

Perdana Menteri Ismail Sabri Yaakob berkata  bercakap kosong dan menabur janji palsu dengan menggunakan alasan "debat" sepertimana dilakukan Pakatan Harapan (PH)  pada Pilihan Raya Umum ke-14 (PRU14), bukanlah cara beliau.
Ismail berkata adalah lebih baik beliau menumpukan kerja dan khidmat bakti kepada rakyat dan lebih prihatin kepada persediaan menjelang Pilihan Raya Umum ke-15 (PRU15) dari segi keselamatan rakyat berbanding terlibat dalam debat.
"Adalah lebih baik saya menyantuni dan bertemu sendiri rakyat dari pelbagai kaum serta lapisan masyarakat sebagai sebuah keluarga,” kata perdana menteri menerusi catatan di Facebook beliau hari ini.
Menurut Ismail, beliau diajukan soalan mengenai cadangan Pengerusi PH Anwar Ibrahim untuk mengadakan debat calon perdana menteri dalam sidang media selepas menghadiri taklimat khas sempena PRU15 dan monsun timur laut 2022, di Bukit Aman hari ini.
"Cukup-cukuplah meraih populariti dengan berbekalkan janji manis dalam pengucapan debat. Beliau (Anwar) perlu mempunyai rasa belas ihsan pada nelayan, petani, walhal anak muda yang telah tertipu dengan pelbagai retorik debat yang dilakukan sebelum ini,” katanya.
Perdana menteri turut menyarankan Anwar untuk berdebat ketika waktu sidang parlimen diadakan selepas PRU15.
"Saya sarankan beliau berdebatlah ketika waktu sidang Parlimen diadakan selepas kerajaan baharu yang dipilih rakyat nanti. Atau mungkin di pentas parti masing-masing, dan di situ, tiada siapa pun yang menghalang kerana negara ini mengamalkan sistem demokrasi,” katanya.
Terdahulu ketika diajukan soalan mengenai cadangan Anwar supaya calon perdana menteri berdebat secara terbuka sempena PRU15, Ismail berkata ia bukan budaya di negara ini.
Anwar sebelum ini dilaporkan mencadangkan tiga calon perdana menteri dari PH, Perikatan Nasional (PN) dan Barisan Nasional (BN) mengadakan debat terbuka sempena PRU15 dan perbahasan tersebut perlu menumpukan kepada soal dasar serta perancangan dan bukan berbentuk tuduhan serta dakwaan.
Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November.


Pemilik kenderaan tak perlu pamer cukai jalan mulai hari ini, kata Loke

Bermula hari ini pemilik kenderaan persendirian tidak lagi perlu mempamerkan cukai jalan pada cermin hadapan, umum Menteri Pengangkutan Anthony Loke.
Sebaliknya, beliau berkata, pemilik kenderaan perlu menggunakan mod paparan digital untuk kedua-dua cukai jalan dan lesen memandu mereka.
Melalui langkah pendigitalan ini, beliau berkata, Jabatan Pengangkutan Jalan (JPJ) dapat menjimatkan sehingga RM96 juta setahun.
"Mulai 10 Februari 2023, pemilik kenderaan persendirian yang merupakan warganegara boleh menggunakan mod paparan Lesen Kenderaan Motor Digital (e-LKM) dan Lesen Memandu Malaysia Digital (e-LMM) melalui Portal Awam JPJ atau Aplikasi Mobile MyJPJ di bawah satu projek perintis.
"Selaras dengan inisiatif ini, peruntukan di bawah Seksyen 20 Aka Pengangkutan Jalan 1987 (Akta 333) di mana "setiap LKM hendaklah dilekatkan dan dipamerkan pada kenderaan yang berkenaan" tidak lagi akan dikuatkuasakan bagi kategori pemilik di bawah fasa pertama."
Loke berkata, inisiatif ini akan dijalankan secara berperingkat, dengan fasa pertama melibatkan pemilik kenderaan persendirian, termasuk motosikal.
Beliau berkata kesediaan sistem dan penerimaan awam akan diambil kira sebelum inisiatif ini diperluaskan ke fasa selanjutnya.
"Saya mengalu-alukan sema pemandu dan pemilik kenderaan untuk beralih ke platform digital,” katanya.
"Untuk pemandu dan pemilik kenderaan yang belum bersedia, anda masih boleh memperoleh dan mengekalkan amalan memapar pelekat/ kertas LKM dan menggunakan kad fizikal LMM dalam tempoh interim."
Orang awam boleh mendaftar akaun masing-masing melalui portal JPJ atau aplikasi MyJPJ yang boleh dimuat turun dari App Store, Play Store ataupun Huawei App Gallery.


Kebimbangan ekonomi meleset, dolar AS mengukuh punca harga minyak turun

Harga minyak susut sedikit pada Isnin susulan permintaan yang lemah berpunca daripada kebimbangan mengenai kemelesetan ekonomi dunia, selain pengukuhan dolar AS yang menghalang pelabur berdagang dalam minyak yang berindekskan dolar AS, lapor Anadolu.
Penanda aras antarabangsa minyak mentah Brent didagangkan pada AS$91.30 setong pada 9.26 pagi waktu tempatan (0626 GMT), susut 0.05% berbanding harga penutupan AS$91.35 setong pada sesi dagangan sebelumnya.
Penanda aras Amerika West Texas Intermediate (WTI) didagangkan pada AS$84.19 setong, turun 0.67% berbanding ditutup pada AS$84.76 setong pada sesi sebelumnya.
Walaupun laporan pasaran oleh OPEC dan Agensi Tenaga Antarabangsa (EIA) menganggarkan  permintaan ke atas minyak global meningkat pada tahun ini dan tahun depan, dengan permintaan melepasi paras pra-Covid pada 2023, sekatan permintaan ekoran kebimbangan mengenai kemelesetan ekonomi global, menjejaskan harga.
Menurut OPEC penggantian gas kepada minyak untuk penjanaan kuasa dan penggunaan oleh sektor perindustrian di OECD Eropah dan Asia, mewakili komponen penting dalam prospek permintaan bagi tahun itu.
EIA juga mengunjurkan peningkatan dalam permintaan, namun memberi amaran mengenai kedudukan ekonomi China yang goyah, selain kelembapan berterusan dalam ekonomi OECD.
Pada Ahad, pihak berkuasa China memaklumkan sekatan Covid-19 di bandar Chengdu di barat daya China akan ditarik balik pada Isnin.
“Pasaran masih berhadapan sekatan sekatan minyak Eropah ke atas Rusia. Memandangkan bekalan terganggu pada awal Disember, pasaran tidak mungkin melihat sebarang maklum balas segera daripada pengeluar Amerika Syarikat,” kata Pakar Strategi Komoditi Kumpulan Perbankan Australia dan New Zealand (ANZ), Daniel Hynes dalam notanya menerusi emel.
Hynes berkata pertumbuhan didorong oleh "kos yang meningkat, pasaran buruh yang ketat dan pemegang saham yang masih mahu membuat keuntungan."
Harga minyak berindeks dolar AS mengalami tekanan ekoran kenaikan nilai dolar AS.
Indeks dolar AS, yang mengukur nilai dolar Amerika berbanding sekumpulan mata wang, termasuk yen Jepun, paun British, dolar Kanada, krona Sweden dan franc Switzerland, meningkat 0.22% kepada 109.75.


8 pelajar mati lemas selepas bot karam di Ghana

Lapan pelajar sekolah di Wilayah Timur Bono Ghana mati lemas pada Selasa selepas bot yang membawa mereka ke sekolah terbalik di Tasik Volta, menurut pegawai.
Pertubuhan Pengurusan Bencana Kebangsaan (Nadmo) memberitahu media lima pelajar lelaki dan tiga perempuan berusia lima hingga 12 tahun itu adalah antara 20 pelajar yang dalam perjalanan ke sekolah di Wayokope, sebuah komuniti di seberang tasik, lapor Xinhua.
Ibrahim Wudonyim, penyelaras Nadmo, berkata Unit Polis Marin Perkhidmatan Polis Ghana, dibantu oleh beberapa penduduk tempatan, menemui mayat pelajar berkenaan.
Siasatan sedang dijalankan untuk mengetahui punca kemalangan.


1 lagi kluster Covid-19 dikesan di Sabah

Kementerian Kesihatan Malaysia (KKM) mengesan satu lagi kluster baru Covid-19 iaitu Kluster Kuarters di Tongod, Sandakan, Sabah, menjadikan kluster keenam di negeri itu, kata Ketua Pengarah Kesihatan Dr Noor Hisham Abdullah.Beliau berkata setakat hari ini terdapat lima kes positif dikesan di dalam kluster itu dan ia dikenal pasti melalui hasil saringan yang dijalankan di sekitar Daerah Tongod selepas saringan Covid-19  mendapati  seorang petugas kesihatan positif ujian saringan RTK Antigen pada 4 Sept lepas.“Saringan di sekitar Daerah Tongod yang bermula pada 6 Sept melibatkan masyarakat setempat termasuk petugas kesihatan klinik kesihatan tersebut.“Kesemua kes positif (iaitu kes ke-10,253 hingga ke-10,257) dalam kluster ini merupakan warganegara. Mereka tidak bergejala dan telah dimasukkan ke Hospital Duchess of Kent, Sandakan untuk rawatan,” katanya dalam kenyataan hari ini.Bagi kluster itu, seramai 117 individu disaring setakat ini dengan 112 masih menunggu keputusan, manakala punca jangkitan masih dalam siasatan.“Langkah pencegahan jangkitan termasuk proses nyah kuman dan proses pembersihan dijalankan di Klinik Kesihatan Tongod. Semua pesakit yang mempunyai temu janji di klinik tersebut dirujuk ke Klinik Kesihatan yang berdekatan.“Perkhidmatan kesihatan di Klinik Kesihatan Tongod akan bermula semula selepas aktiviti nyah kuman dan proses pembersihan tamat,” katanya.Mengenai perkembangan beberapa kluster Covid-19 di Sabah, Dr Noor Hisham berkata daripada 57 kes baru hari ini, 14 kes melibatkan Kluster Pulau menjadikan jumlah kes positif kluster ini sebanyak 29 kes (26 warganegara dan tiga rakyat Filipina).Beliau berkata sehingga hari ini, seramai 451 individu disaring melibatkan 371 di Kunak, termasuk 14 kes baharu hari ini, dan 80 di Semporna.Mengenai perincian Kluster Selamat, beliau berkata terdapat 12 kes baru dilaporkan hari ini, menjadikan jumlah keseluruhan kes positif kluster itu sebanyak 19 kes dengan 215 individu disaring setakat ini.Dr Noor Hisham berkata terdapat lima kes baru Kluster Benteng LD yang dilaporkan hari ini menjadikan jumlah kes positif kluster ini sebanyak 583 kes dan 9,610 individu sudah disaring.“Bagi Kluster Sungai pula, hanya satu kes baru di Kedah dilaporkan hari ini, menjadikan jumlah keseluruhan kes positif kluster itu sebanyak 74 kes dengan 24,699 individu disaring setakat 12 tengah hari ini,” katanya.


Apabila seksisme dipisahkan oleh garis politik

Kenyataan-kenyataan berbaur seksis di Malaysia bukan perkara baru terutama melibatkan ahli-ahli politik di Malaysia, bahkan kenyataan sedemikian juga sering mencemari Dewan Rakyat di Parlimen.Pada 2007 misalnya, Ahli Parlimen Kinabatangan Bung Mokhtar Radin menggunakan istilah “bocor” di Parlimen bagi menggambarkan menstruasi wanita.Begitu juga apabila Ahli Parlimen Pasir Salak Tajuddin Abdul Rahman pada 2016 menggunakan perkataan jelik “the only woman with ‘kok'” terhadap Ahli Parlimen Seputeh Teresa Kok dari DAP.Pada 2020 pula, Azeez Rahim yang juga ahli Parlimen Baling yang mengeluarkan kenyataan terhadap ahli Parlimen Batu Kawan Kasthuri Patto dari DAP berhubung warna kulitnya pada 2020.Ketiga-tiga ahli Parlimen Barisan Nasional (BN) itu mendapat kecaman banyak kumpulan hak wanita dan ahli Parlimen daripada blok pembangkang.Walaupun kritikan dan kecaman hebat terhadap mereka, namun perkara yang sama tidak dilihat ketika individu yang menjadi sasaran kenyataan seksis itu adalah daripada blok kerajaan.Baru-baru ini Menteri Wanita, Keluarga dan Pembangunan Rina Harun yang bukan sahaja dilemparkan dengan kenyataan-kenyataan berbaur seksis, tetapi turut diserang dengan “ejekan tubuh” atau “body shaming” tanpa mendapat pembelaan.Semasa banjir buruk melanda pada Disember, Rina dikritik teruk kerana aksinya menyembur kawasan sekolah menggunakan peralatan “water-jet” sehingga mengundang komen-komen biadap, seksis dan tidak menghormati statusnya sebagai seorang wanita.Salah satunya keluar daripada bekas menteri Kabinet, Zaid Ibrahim yang mempertikaikan status perkahwinan Rina dalam laman Twitternya.Namun tidak kendengaran pembelaan ahli-ahli politik melainkan Ahli Parlimen Petaling Jaya Maria Chin Abdullah yang bangkit mempertahankan penghinaan yang dilemparkan terhadap Rina walaupun berada di dua kem politik yang berbeza.Katanya, Rina wajar dikritik kerana tidak bekerja dengan baik namun kenyataan bernada seksis tidak boleh digunakan untuk menjatuhkan ahli Parlimen Titiwangsa itu.Katanya, pendapat yang adil dan tajam boleh dinyatakan namun kebanyakan komen menyentuh hal peribadi, rasis, dan serangan bersifat seksis.“Kita perlu menghormati orang lain selain berani memberi komen atau menyatakan perbezaan.“Kebanyakannya komen-komen bukan hanya bersifat seksis terhadap wanita, malah dengan niat menjatuhkan individu atau mendiamkan orang lain,” katanya kepada MalaysiaNow.Katanya, beliau juga tidak bersetuju dengan tindakan Rina, namun menyeru semua pihak untuk tidak merendahkan darjat dengan kenyataan berbaur seksis.“Apa kaitan status perkahwinan dengan acara tersebut?” soalnya sebagai respons terhadap kenyataan Zaid yang sebelum ini sering memperlihatkan dirinya sebagai seorang Melayu liberal.Tegas Maria, pendirian menentang seksisme harus merentas sempadan parti, individu dan kumpulan.Sebelum ini apabila terdapat kenyataan seksis terhadap ahli politik wanita pembangkang, pemimpin-pemimpin dari DAP dan PKR akan bangkit dan menjadikannya sebagai isu nasional.Selain persoalan seksisme, ia juga menimbulkan persoalan sama ada arus budaya pengenyahan atau “cancel culture” yang mekar di Barat juga turut melanda Malaysia.Beberapa selebriti atau tokoh yang terkena tempias budaya ini di Barat termasuklah penulis Harry Potter, J K Rowling dan pengacara terkenal, Ellen DeGeneres.Pensyarah komunikasi dari Universiti Islam Antarabangsa Shafizan Mohamed berkata, kewujudan media sosial mengakibatkan ramai pihak boleh berkata apa sahaja tanpa perlu memikirkan secara mendalam apakah implikasinya.“Mereka tidak sedar apa yang mereka akta itu ada tindak balas, cumanya tindak balas itu ialah secara tidak langsung,” katanya kepada MalaysiaNow.Katanya, dalam kes Rina, memang ramai pihak berasa tidak berpuas hati atau marah namun sesetengah pihak terus melepaskan emosi itu tanpa berfikir panjang.Ini kerana media sosial “memisahkan” tubuh fizikal dan kenyataan yang ditulis di platform dalam talian.“Cuba kita berdepan secara bersemuka dengan beliau, adakah kita akan cakap seperti yang kita tulis? Mungkin tidak, kerana fizikal kita berada di situ.”Pegawai Komunikasi pertubuhan Sister in Islam, Aleza Othman berkata budaya pengenyahan merupakan salah satu cara untuk memastikan seseorang itu bertanggungjawab atas tindakan mereka.“Akan tetapi, kritikan terhadap ahli politik dan menteri perempuan seringkali disulami dengan kenyataan-kenyataan seksis oleh pelbagai pihak.“Kritikan yang dilontarkan terhadap Rina Harun sepatutnya dilakukan atas dasar peranan, tanggungjawab dan tindakan beliau sebagai seorang menteri,” katanya kepada MalaysiaNow.Menurut Shafizan, fenomena budaya pengenyahan digerakkan oleh generasi internet yang disifatkan sebagai “woke”, satu istilah yang digunakan bagi merujuk anak muda yang celik internet dan kesedaran terhadap satu-satu isu.“Mereka fikir mereka lain dengan generasi sebelumnya.“Apa sahaja yang dirasakan tidak selari dengan idealism mereka, mereka akan mula menyerang individu tersebut atas nama kesedaran politik dan budaya,” katanya.


Pengasingan kuasa dalam pasukan polis bukan isu

Pada 2 Mei 2019, Muhyiddin Yassin selaku menteri dalam negeri ketika itu telah mengumumkan bahawa Yang di-Pertuan Agong dengan nasihat perdana menteri atas perakuan Suruhanjaya Pasukan Polis (SPP) memperkenankan pelantikan secara kontrak selepas bersara Abdul Hamid Bador sebagai ketua polis negara (KPN) bagi tempoh dua tahun, berkuat kuasa 4 Mei 2019 hingga 3 Mei 2021.Pelantikan ini dibuat selaras dengan Fasal 4 dan 5 Perkara 140 Perlembagaan Persekutuan yang memperuntukkan bahawa pelantikan bagi menyandang jawatan ini hendaklah dibuat oleh Yang di-Pertuan Agong atas syor SPP dan bahawa sebelum bertindak atas syor SPP Yang di-Pertuan Agong hendaklah menimbangkan nasihat perdana menteri, dan boleh merujuk syor itu balik satu kali kepada SPP untuk ditimbangkan semulaWalaupun banyak kritikan yang dilontarkan ke atas beliau sepanjang melaksanakan tugasnya sebagai KPN, termasuklah ketidakpuasan hati banyak pihak ke atas kegagalan beliau membawa balik Jho Low untuk dihadapkan ke muka pengadilan di Malaysia, namun segala-galanya kelihatan berjalan lancar buat Abdul Hamid yang tidak mengeluarkan apa-apa kenyataan yang berbentuk kontroversi.Malah, di sebalik jangkaan bahawa kontrak Abdul Hamid selaku KPN akan ditamatkan lebih awal bila berlakunya pertukaran kerajaan daripada Pakatan Harapan (PH) kepada Perikatan Nasional (PN) pada 1 Mac 2020, ini tidak berlaku, sebaliknya beliau, yang pernah menyatakan taat setia beliau kepada Dr Mahathir Mohamad, dikekalkan, sekali gus membuktikan tiada campur tangan politik wujud dalam pasukan polis.Begitupun, pada 18 Mac 2021, kurang dua bulan menjelang kontrak beliau berakhir, secara tiba-tiba Abdul Hamid mendedahkan dalam program Sinar Live bersama beliau mengenai wujudnya gerakan dalaman daripada kalangan pegawai muda yang mendalangi kartel yang berhasrat mendominasi pasukan keselamatan negara demi kepentingan mereka dalam pasukan polis yang bercita-cita untuk menjatuhkan beliau.Lebih menggemparkan lagi ialah bila Abdul Hamid, dalam sidang media beliau pada 30 April 2021 mendakwa bahawa beliau menentukan siapa daripada pegawai polis yang boleh dan sesuai dilantik ke jawatan-jawatan tertentu kerana beliau “bergelumang setiap hari dengan pasukan polis” tetapi menteri dalam negeri, yang dikatakan sibuk dengan pelbagai jabatan lain, tidak mempunyai masa dan kemampuan untuk berbuat demikian.Lebih jauh lagi, Abdul Hamid juga menyatakan kekesalan beliau kerana SPP dikatakan tidak berfungsi dengan baik, di mana pejabat SPP pun dikatakan tidak wujud. Begitu juga dengan pengerusi SPP yang disarankan supaya dilantik bukan dari kalangan menteri kerana menteri dikatakan akan membawa unsur-unsur politik berbanding seorang bekas ketua hakim dan seorang bekas hakim.Masa sama, Abdul Hamid tidak menyatakan bahawa unsur-unsur politik sudah berlaku dalam pasukan polis, tetapi beliau hanya bimbang ini boleh berlaku, di mana, di dalam kata-kata beliau, “yang saya takut ni besok akan berlakulah yang mana PDRM ni akan digunakan untuk nak serve dia punya political interest (kepentingan politik) dia”.Hanya setelah kontrak beliau tamat, iaitu pada 4 Mei 2021, barulah Abdul Hamid mendakwa Jabatan Cawangan Khas (JCK) Bukit Aman pernah diminta untuk menjalankan operasi yang tiada kena mengena dengan isu berkaitan urusan keselamatan negara tetapi arahan tersebut didakwa enggan dilakukan oleh jabatan berkenaan.Ekoran dakwaan-dakwaan Abdul Hamid ini maka bersiponganglah suara yang mengutuk kewujudan campur-tangan politik dalam pasukan polis yang disusuli dengan seruan supaya dilakukan pemisahan kuasa antara politik dan pasukan polis khususnya melalui pelantikan Pengerusi SPP bukan dari kalangan Menteri.Turut menjadi tumpuan adalah tuduhan liar tanpa bukti Abdul Hamid bahawa “dalam politik rasuah berlaku merata-rata tempat”, “mabuk kuasa, sanggup melakukan perbuatan membeli sana, mengugut orang ini, mengugut”, “sekejap katak lompat sana, sekejap katak berbunyi sana” yang disertai seruan supaya Suruhanjaya Pencegahan Rasuah Malaysia (SPRM) menyiasatnya.Sebenarnya, tidak sukar untuk difahami motif mengapa kesemua perkara ini dibangkitkan hanya setelah tempoh kontrak Abdul Hamid hampir berakhir, malah sudah ramai yang menyatakan bahawa ia awalnya adalah satu cubaan untuk melanjutkan tempoh kontrak, tetapi bila ini gagal ia bertukar menjadi tidak lebih daripada satu cubaan untuk melepaskan geram semata-mata.Jika masalah-masalah seperti yang dinyatakan ini memang wujud, ia sepatutnya disuarakan jauh lebih awal lagi, termasuk sewaktu PH masih memerintah, melalui pelbagai saluran yang ada, termasuklah melalui SPP dan pada akhirnya terus kepada Yang di-Pertuan Agong selaku pihak yang melantik beliau dan yang melantik ahli-ahli SPP itu sendiri, malangnya ini tidak berlaku.Malah jika diteliti kepada Ceraian 4(2) Peraturan-Peraturan Pegawai Awam (Kelakuan dan Tatatertib) 1993, perlakuan sebegini mungkin boleh dihujahkan sebagai termasuk di dalam larangan untuk seseorang pegawai awam supaya tidak:(a) Membelakangkan tugas awamnya demi kepentingan persendiriannya.(b) Berkelakuan dengan sedemikian cara yang mungkin menyebabkan kepentingan persendiriannya bercanggah dengan tugas awamnya;(c) Berkelakuan dengan apa-apa cara yang mungkin menyebabkan syak yang munasabah bahawa: (i) dia telah membiarkan kepentingan persendiriannya bercanggah dengan tugas awamnya hingga menjejaskan kegunaannya sebagai seorang pegawai awam; atau (ii) dia telah menggunakan kedudukan awamnya bagi faedahnya sendiri;(d) Berkelakuan dengan sedemikian cara hingga memburukkan nama atau mencemarkan nama perkhidmatan awam.Sesungguhnya cubaan untuk memenuhi kepentingan persendirian, khususnya untuk melanjutkan tempoh kontrak atau untuk melepaskan geram bila kontrak tidak dilanjutkan, hingga sanggup memburukkan nama atau mencemarkan nama pasukan polis, jika benar wujud, adalah satu perlakuan yang amat tidak beretika, apa lagi bila ia dilakukan oleh ketua pasukan itu sendiri.Lebih-lebih lagi bila perkara yang ditimbulkan ini adalah bercanggah dengan peruntukan-peruntukan yang terdapat di dalam Akta Polis 1967 (Akta 344) dan Perlembagaan Persekutuan.Ini kerana jelas dinyatakan di dalam Seksyen 4 (1) Akta Polis 1967 bahawa pasukan polis hendaklah di bawah perintah ketua polis negara yang adalah seorang pegawai polis dan hendaklah bertanggungjawab kepada menteri bagi kawalan dan arahan pasukan. Tiada kekaburan di sini bahawa kawalan dan arahan pasukan polis adalah berada di dalam tangan menteri dalam negeri yang menyalurkannya melalui ketua polis negara.Begitu juga dengan peruntukan Perkara 140 (1) dan 140 (3) Perlembagaan Persekutuan yang menyatakan bahawa “pelantikan, pengesahan, kemasukan ke dalam perjawatan tetap atau perjawatan berpencen, kenaikan pangkat, pertukaran dan penjalanan kawalan tatatertib ke atas anggota pasukan polis” adalah berada di bawah tanggungjawab SPP yang dipengerusikan oleh menteri dalam negeri.Hanya pihak yang kurang faham dengan konsep pengasingan kuasa sahaja yang mahu memisahkan pasukan polis, mahupun penjawat awam lain, daripada politik kerana yang dimaksudkan dengan konsep pengasingan kuasa itu adalah pemisahan badan-badan perundangan, kehakiman dan eksekutif sahaja tetapi jika badan eksekutif itu sendiri hendak dipisahkan lagi maka akan huru-haralah pentadbiran sesebuah negara.Sebab itulah bukan setakat SPP sahaja, malah Majlis Angkatan Tentera (MAT) juga, melalui Perkara 137 (1) dan 137 (3) Perlembagaan Persekutuan, yang dipengerusikan oleh Menteri yang dipertanggungkan dengan tanggungjawab bagi pertahanan, adalah bertanggungjawab bagi pemerintahan, tatatertib dan pentadbiran angkatan tentera, dan segala perkara lain yang berhubungan dengannya.Bayangkanlah apa yang boleh berlaku kepada pemerintahan sesebuah kerajaan jika SPP dan MAT ini dipengerusikan bukan oleh menteri dari parti yang memerintah, sudah pastilah kesukaran malah kekalutan besar akan berlaku dalam perlaksanaan dasar-dasar kerajaan itu, malah tidak mustahil untuk kerajaan yang dipilih secara demokratik itu boleh ditumbangkan pula.Sebab itulah di negara jiran Singapura sekalipun Perdana Menterinya, Lee Hsien Loong, boleh menyatakan dengan tegas bahawa perkhidmatan awam adalah tidak bebas daripada kerajaan yang dipilih (not independent of the elected government) malah ia mesti berkhidmat kepada kerajaan yang dipilih pada sesuatu waktu (must serve the elected government of the day).Sebab itulah juga manifesto PH dalam PRU15 sekalipun, melalui Janji 20-nya bertajuk “Menjadikan ATM dan pasukan PDRM sebagai sebuah pasukan yang dihormati dan disegani”, langsung tidak memperkatakan mengenai hasrat untuk menjadikan pengerusi SPP dan pengerusi MAT ini dipengerusikan bukan oleh menteri dari parti yang memerintah.Lalu bila orang politik (menteri) hanya melaksanakan tanggungjawab beliau menjadi pengerusi SPP yang sudah sekian lama digariskan di dalam Akta dan Perlembagaan Persekutuan, mengapa pula kini ia dinyatakan sebagai campur-tangan politik?Dan apa sebenarnya keperluan untuk menghebohkan bahawa jawatan pengerusi SPP ini (tetapi bukan jawatan pengerusi MAT) hendaklah dipengerusikan bukan oleh orang politik (Menteri) sedangkan ia telah berjalan sekian lama dan tidak pernah dipertikaikan pun sebelum ini?Kamarul Zaman Yusoff adalah pensyarah kanan di Kolej Undang-Undang, Kerajaan Dan Pengajian Antarabangsa (Colgis), Universiti Utara Malaysia (UUM).* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


34 mukim di Selangor, 14 lokaliti di Kuala Lumpur akan dikenakan PKPD

Beberapa mukim di Selangor dan Kuala Lumpur termasuk Petaling akan diletakkan di bawah perintah kawalan pergerakan diperketatkan (PKPD) selama 14 hari bermula 3 Julai 2021 sehingga 16 Julai 2021.Menteri Kanan (Kluster Pertahanan) Ismail Sabri Yaakob berkata dengan pelaksanaan PKPD tersebut, semua laluan kawasan yang terlibat akan ditutup dan dikawal oleh polis.Semua penduduk di dalam kawasan PKPD tidak dibenarkan keluar dari kediaman masing-masing Kecuali seorang (1) sahaja wakil isi rumah keluar hanya untuk membeli keperluan asas di kawasan PKPD dalam radius 10 kilometer dari kediaman.Berikut adalah daerah dan mukim di Selangor yang dikenakan PKPD:PetalingMukim:PetalingDamansaraSg BulohBukit RajaHulu LangatMukim:Hulu LangatAmpangCherasKajangSemenyihBeranangSepangMukim:DengkilLabuSepangGombakMukim:BatuRawangSetapakHulu KelangKuangKuala LangatMukim:Tanjung 12 (1)Tanjung 12 (2)Teluk Panglima GarangMoribBandarJugraBatuKlangMukim:KaparKlangKuala SelangorMukim:IjokBestari JayaJeramHulu SelangorMukim:SerendahRasaUlu YamBatang KaliManakala bagi Wilayah Persekutuan Kuala Lumpur melibatkan lokaliti seperti berikut:Projek Perumahan Rakyat (PPR) Sri SemarakProjek Perumahan Rakyat (PPR) Batu MudaFlat Seksyen 2 Wangsa MajuFlat Seksyen 1 Wangsa MajuKampung Padang BalangTaman Koperasi Polis (Fasa 1 & 2)Flat Sri SabahKampung PuahProjek Perumahan Rakyat (PPR) Kampung Baru Air PanasFlat Desa Pandan (Termasuk Baiduri & Delima)Kampung Batu MudaProjek Perumahan Rakyat (PPR) KerinchiBandar Baru SentulTaman Ikan Emas


Isa Samad dimasukkan ke hospital, rayuan ditangguh 16 Oktober ini

Pendengaran rayuan Mohd Isa Abdul Samad terhadap sabitan dan hukuman penjara enam tahun serta denda bagi kesalahan rasuah berkaitan pembelian sebuah hotel di Sarawak, ditangguhkan sekali lagi berikutan bekas pengerusi Felda itu dimasukkan ke sebuah hospital swasta di Seremban kerana masalah jantung.
Panel tiga hakim terdiri daripada Hakim Mahkamah Rayuan Hadhariah Syed Ismail, Ahmad Zaidi Ibrahim dan Azmi Ariffin membenarkan penangguhan itu selepas peguam Salehuddin Saidin, yang mewakili Mohd Isa memaklumkan bahawa anak guamnya dimasukkan ke hospital malam tadi dan laporan perubatan telah diterima daripada pihak hospital pagi ini.
"Isteri kepada Mohd Isa selaku penjamin juga tidak dapat hadir pada prosiding hari ini kerana semalam beliau mendapatkan suntikan pada lututnya yang sakit dan beliau tidak boleh berjalan hari ini akibat suntikan itu.
“Kami baru dimaklumkan mengenai perkara itu dan pihak keluarga memohon maaf atas kesulitan tersebut,” kata peguam itu.
Timbalan Pendakwa Raya Afzainizam Abdul Aziz tidak membantah penangguhan rayuan berkenaan.
Hakim Hadhariah, yang kemudiannya menetapkan 16 Okt depan untuk pendengaran rayuan berkata pihak mahkamah berharap agar Mohd Isa sihat pada tarikh pendengaran baharu itu.
"Jika ada masalah sakit, tidak ada sesiapa boleh buat apa-apa," kata hakim itu.
Sebelum ini, rayuan berkenaan ditetapkan pada 7 Mac lepas, namun pada tarikh itu, rayuan berkenaan dijadual semula hari ini (26 Jun) berikutan pihak pembelaan memerlukan masa untuk membalas hujahan pendakwaan.
Pada 3 Februari 2021, Mahkamah Tinggi mensabitkan Mohd Isa, 73, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak, oleh Felda.
Kesalahan itu didakwa dilakukan di Tingkat 49, Menara Felda, Platinum Park, No 11, Persiaran KLCC, Kuala Lumpur antara 21 Julai 2014 dan 11 Disember 2015.
Hakim Mohd Nazlan Mohd Ghazali (kini Hakim Mahkamah Rayuan) menjatuhkan hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.
Bagaimanapun, Mohd Isa hanya perlu menjalani hukuman penjara enam tahun apabila mahkamah memerintahkan supaya kesemua hukuman penjara itu berjalan serentak.
Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan hingga rayuan selesai.
Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.


Semakin ramai peluk Islam di Jepun, tetapi bimbang tentang pengebumian

Bilangan penduduk beragama Islam di Jepun meningkat dalam beberapa tahun kebelakangan ini selepas kerajaan melaksanakan beberapa usaha untuk menarik lebih ramai pelajar dan pekerja dari luar negara, kata satu kajian dari Universiti Waseda menurut laporan The Economist.Menurut Sejak 10 tahun lalu, jumlah umat Islam yang tinggal di negara matahari terbit itu meningkat dua kali ganda, daripada 110,000 pada 2010 kepada 230,000 pada penghujung tahun 2019.“Ia termasuk 50,000 orang mualaf,” kata Tanada Hirofumi dari Universiti Waseda seperti dilaporkan The Economist.Sehingga kini, dilaporkan kira-kira 110 buah masjid sudah dibina di negara tersebut dan menjadi satu perkembangan yang dialu-alukan oleh penduduk setempat.Presiden Persatuan Muslim Beppu (BMA) Muhammad Tahir Abbas Khan yang juga seorang profesor di Universiti Asia-Pacific mengatakan ia merupakan perubahan yang amat dialu-alukan.Katanya, ketika pertama kali sampai ke Jepun pada 2001 dari Pakistan sebagai seorang mahasiswa, hanya terdapat 24 buah masjid di seluruh negara ini, dan tiada satupun di Kyushu.“Jika saya mati hari ini, saya tidak tahu di mana saya akan dikebumikan,” kata Khan.“Sekarang ini orang Islam tidak lagi risau mengenai tempat beribadah, kecuali tanah perkuburan. Kira-kira 99% penduduk Jepun dibakar selepas meninggal dunia, akan tetapi Islam melarangnya,” katanya.Kerajaan Jepun juga tidak memiliki satu sistem khas bagi memenuhi permintaan daripada orang asing daripada pelbagai latar belakang, ini kerana pekerja asing dianggap sebegai pelancong bukan penduduk tetap.Sebilangan besar wilayah, termasuk Oita, di mana Beppu berada, tidak mempunyai tanah perkuburan Islam.BMA berusaha bertahun-tahun untuk membina satu tanah perkuburan di Hiji, sebuah kawasan di pinggir Beppu, tetapi penduduk tempatan membantahnya.“Jika saya mati hari ini, saya tidak tahu di mana saya akan dikebumikan,” kata Khan.Pertikaian mengenai tanah perkuburan Islam mendapat perhatian meluas membabitkan pekerja asing dalam masyarakat Jepun.Ada sebilangan penduduk Jepun menyambut baik kedatangan jiran baru mereka, walaupun tidak berapa memahami sepenuhnya mengenai budaya mereka.“Disebabkan mereka menjadi orang Jepun, kita perlu memahami siapa dan budaya mereka,” kata Kawabe Yumiko, salah seorang ahli majlis bandar yang menyokong rancangan mewujudkan tanah perkuburan itu.BMA mula mencari kawasan yang sesuai untuk dijadikan tanah perkuburan sejak sedekad yang lalu.Pihak gereja katolik tempatan bersetuju untuk berkongsi tanah perkuburan yang dimiliki sementara BMA meneruskan usaha mencari kawasan yang bersesuaian.


Harga makanan ‘bungkus’ mahal, namun kami tiada pilihan, kata pengusaha restoran

Penguasaha restoran yang kini bergelut untuk membayar kos operasi perniagaan selepas terpaksa melalui pelbagai fasa perintah kawalan pergerakan (PKP) dan prosedur operasi standard  (SOP) melaksanakan pelbagai ikhtiar bagi menghidupkan kembali industri yang terjejas teruk akibat pandemik Covid-19.Bagi terus menghidupkan perniagaan, sebahagian mengubah strategi dengan menjalankan perniagaan secara “pandu lalu” dengan menawarkan perkhidmatan yang lebih mudah dan cepat kepada pelanggan.Cara itu juga adalah demi mengurangkan risiko penularan Covid-19 sekiranya pelanggan makan di premis yang sesak dengan orang ramai.Ramai juga pengusaha restoran yang memilih untuk menghantar makanan terus ke rumah pelanggan melalui perkhidmatan penghantaran seperti FoodPanda dan Grab.Namun semua kaedah yang digunakan para peniaga itu mengenakan caj yang lebih mahal berbanding makan di premis.Hal ini, kata mereka, adalah isu yang sukar untuk ditangani peniaga.Timbalan Presiden Persatuan Pemilik Restoran India Malaysia C Krishnan yang mewakili ribuan restoran di seluruh negara berkata restoran sudah pun bergelut dengan perbelanjaan seperti kenaikan harga bahan mentah, sewa, bil utiliti, gaji dan kos operasi lain.Kebanyakan restoran kini hanya bergantung kepada pesanan “take away” atau “bungkus”, terutama ketika pelaksanaan PKP di seluruh negara yang melarang aktiviti makan di premis.Bagi kebanyakan restoran, pemotongan harga daripada pesanan dengan kaedah demikian menyusahkan ramai peniaga.Bercakap kepada MalaysiaNow, Krishnan berkata kebanyakan pemilik restoran merasa mustahil untuk tidak mengenakan kos pembungkusan.Katanya, kotak bungkusan plastik berharga 20 sen di kebanyakan restoran sementara beg plastik berharga sekitar sembilan sen setiap satu.Sementara itu, cawan kertas dengan penutup dan bekas untuk makanan boleh mencecah harga sebanyak 70 sen atau 45 sen.“Sukar bagi kami untuk kurangkan harga pesanan takeaway,” katanya.“Kos takeaway adalah lebih mahal daripada makan di premis kerana ketika ini harga bahan pembungkusan bukannya murah.“Kalau makan di premis, kita boleh gunakan semula pinggan, sudu dan garfu menjadikan harga makanan lebih murah.”Menurut Krishnan, perbelanjaan lain termasuk kos bahan mentah turut naik terutama pada musim perayaan ketika ini.Selain itu juga, sewa juga menjadi sebahagian kos besar peniaga yang menanggung harga sewa dengan menggunakan wang sendiri dari RM3,000 hingga RM10,000, harga sewa premis juga mungkin lebih mahal, katanya.“Sebilangan peniaga mungkin sanggup buat begitu kerana mungkin perniagaan yang mereka jalankan berskala kecil,” kata Krishnan.“Tetapi ini cara tersebut tidak sesuai untuk restoran yang lebih besar. Sukar untuk mereka tanggung kos itu sendiri.”Presiden Persatuan Pemilik Restoran Muslim Malaysia Jawahar Ali Taib Khan berkata pemilik restoran dinasihatkan agar tidak menaikkan harga makanan walaupun kenaikan kos ramuan yang menurutnya meningkat “sekitar 50 hingga 80%” semasa pandemik melanda negara.Jawahar berkata makanan di kedai ahli-ahlinya “sudah cukup murah” dan beliau mencadangkan agar syarikat penghantaran makanan mempertimbangkan untuk memberikan potongan harga dalam perkhidmatan.Seorang pengendali sebuah restoran mamak di Shah Alam Muhammad Zakaria berkata jika pemilik mempertimbangkan cadangan itu, mereka tidak akan mendapat keuntungan daripada pesanan takeaway atau “bungkus” untuk dibawa balik ke rumah.“Pembungkusan untuk dibawa pulang berharga 15 hingga 20 sen setiap satu,” katanya kepada MalaysiaNow.“Tak ada untung kalau kami turunkan lagi harga makanan.”Zakaria turut menambah komisen yang dibayar untuk perkhidmatan penghantaran makanan juga turut merugikan peniaga.“Komisen untuk perkhidmatan penghantaran makanan adalah sekitar 35%. Jadi jika saya jual nasi goreng dengan lauk ayam dengan harga RM10 menggunakan platform ini, saya hanya akan dapat RM6.50 setelah bayar komisen walaupun harga asal makanan itu di restoran kami adalah lebih tinggi.”Zakaria juga berkata ramai pemilik restoran di negara ini tidak menerima potongan harga sewa daripada pemilik premis.Katanya, mereka harus membayar sewa dengan jumlah penuh setiap bulan walaupun perniagaan restoran tidak memberangsangkan.“Dulu saya miliki tujuh cawangan tetapi sekarang saya hanya ada dua. Sepanjang PKP, saya terpaksa tutup empat kedai.”Semasa PKP pertama kali dilaksanakan tahun lalu, katanya, kerugian hampir RM80,000.“Sekarang, simpanan saya sudah habis tetapi saya masih kena bayar bil, gaji pekerja, dan kos lain untuk dibayar.”


Pemuda Umno gesa ‘pengkhianat parti’ disingkir

Ketua Pemuda Umno Asyraf Wajdi Dusuki mendesak supaya pengkhianat parti atau ahli yang lebih mengutamakan diri sendiri berbanding perjuangan parti disingkirkan segera sebelum menjadi “barah” dalam parti itu.
Dalam ucapannya pada Perhimpunan Agung Pergerakan Pemuda Umno 2022 hari ini, beliau meluahkan rasa kecewa apabila terdapat calon Umno yang bertanding pada Pilihan Raya Umum Ke-15 memilih untuk jadi "hero" dengan mencerca parti ketika berkempen.
Tanpa menamakan individu tersebut, beliau menganggap tindakan tersebut menyebabkan kredibiliti parti terjejas sekali gus mendorong kepada kegagalan Umno meraih sokongan rakyat pada PRU November tahun lalu.
"Dijaja kononnya mengundi beliau bermakna undi untuk memulihkan Umno yang sesat dan korup.
"Seolah-olah dialah satu-satunya yang paling suci, paling sempurna dan paling hebat segala-galanya," katanya.
Ketika tempoh kempen PRU15, Khairy yang juga bekas ketua Pemuda Umno mendedahkan beliau mempunyai "misi" untuk membersihkan kembali nama Umno dan BN dalam usaha menjadi parti pilihan utama rakyat dalam hal memperjuangkan nasib orang Melayu.
Bagaimanapiun, kenyataan tersebut telah dijadikan sebagai senjata oleh parti lawan termasuk Pakatan Harapan apabila ia secara tidak langsung menggambarkan parti keramat melayu itu sebagai parti kotor.
Dalam pada itu, Asyraf turut menyatakan bahawa kejatuhan Umno juga berpunca daripada perbuatan "api dalam sekam", "gunting dalam lipatan" dan "musuh dalam selimut" yang berkempen dengan cara mengutuk parti dan presiden sendiri.
"Tak pernah terbayang dek akal kita, bagaimana pemimpin-pemimpin yang sudah berpuluh tahun hidup mewah di atas keringat dan air mata ahli parti, tetapi kali ini memilih memburukkan parti dan kepimpinan hanya kerana mereka tidak dapat menjadi calon.
"Apa hodoh sangatkah Umno yang menatang mereka sehingga sesetengahnya dapat beberapa kali jadi menteri?
"Apa busuk sangatkan kepimpinan kalau mereka yang berulang kali khianat pun masih diberi tempat bertanding oleh parti?" soal Asyraf.
Tambah Asyraf, perbuatan ini menyebabkan rakyat memilih untuk beralih sokongan daripada Umno memandangkan pemimpinnya jelas bercakaran sesama sendiri.
"Bagaimana nak yakin bahawa kita boleh membawa kestabilan jika pemimpin atasan dilihat bercakaran?
"Realitinya, 2018 kita kalah kerana fitnah. 2022 kita kalah kerana berpecah!" tambah beliau.


Anak pelarian Kemboja kelahiran Pahang gagal dapat kerakyatan

Seorang wanita berusia 35 tahun dilahirkan di kem pelarian di Cherating, Pahang, yang ibu bapanya pelarian Islam dari Kemboja, gagal dalam rayuannya di Mahkamah Rayuan untuk diisytiharkan sebagai warganegara Malaysia.Rayuan Azimah Hamzah ditolak panel tiga hakim diketuai hakim Kamaludin Md Said dan Vazeer Alam Mydin Meera serta Gunalan Muniandy.Vazeer yang menyampaikan keputusan mahkamah secara maya berkata mahkamah bersetuju dengan hakim Mahkamah Tinggi yang memutuskan bahawa Azimah bukan individu tidak bernegara.Beliau berkata Mahkamah Rayuan tidak mendapati sebarang kesilapan dalam dapatan Mahkamah Tinggi yang memutuskan Azimah gagal membuktikan bahawa dia bukan warganegara mana-mana negara dan menambah bahawa terdapat beberapa bukti bahawa bapanya adalah seorang warga Kemboja pada masa kelahirannya.Dua peruntukan dalam Perlembagaan Persekutuan iaitu Perkara 14 (1) (b) dan Seksyen 1 (e) Bahagian II jadual kedua Perlembagaan Persekutuan yang membolehkan seseorang mendapat kerakyatan Malaysia, tidak berlaku kepada Azimah.Hakim itu berkata mahkamah mengambil maklum bahawa ibu bapa dan adik-beradik Azimah telah memperoleh kerakyatan Malaysia dan Azimah mempunyai pilihan lain untuk mendapatkan kewarganegaraan melalui naturalisasi di bawah Perkara 19 Perlembagaan Persekutuan.Ibu bapa Azimah menjadi pemastautin tetap pada November 1986 dan memperoleh kewarganegaraan melalui Perkara 19 Perlembagaan Persekutuan pada 2008. Kakak sulungnya yang dilahirkan di luar Malaysia mendapat kewarganegaraan melalui Perkara 15A Perlembagaan Persekutuan pada 2008 manakala empat adiknya menjadi rakyat Malaysia selepas ibu bapa mereka mendapat kewarganegaraan.“Kami berasa empati atas kesusahannya, namun pintu belum tertutup. Ia masih terbuka untuk dia memohon kerakyatan secara naturalisasi jika keperluan undang-undang dipenuhi dan pihak berkuasa berpuas hati,” katanya.Azimah, yang mahu diiktiraf sebagai rakyat Malaysia, mendakwa dia seorang tidak bernegara tanpa kewarganegaraan Kemboja dan telah tinggal sepanjang hidupnya di Malaysia, tidak berjaya dalam semakan kehakimannya yang ditolak oleh Mahkamah Tinggi pada 2020 menyebabkan dia membuat rayuan ke Mahkamah Rayuan.Dia memfailkan permohonan semakan kehakiman pada 2019, menamakan Ketua Pengarah Jabatan Pendaftaran Negara (JPN), Kementerian Dalam Negeri (KDN) dan kerajaan Malaysia bagi mendapatkan pelbagai perintah mahkamah termasuk pengisytiharan diiktiraf sebagai warganegara Malaysia dan pengeluaran MyKad atau sijil kewarganegaraan.Sementara itu, dalam satu lagi rayuan kewarganegaraan, panel hakim yang sama membenarkan rayuan seorang remaja perempuan berusia 15 tahun, yang dilahirkan berbapakan warganegara Malaysia dan ibunya warga Filipina selepas menolak rayuan Ketua Setiausaha KDN, Ketua Pengarah JPN dan kerajaan Malaysia.Dalam kes itu, Mahkamah Rayuan mengekalkan keputusan Mahkamah Tinggi yang memberikan kewarganegaraan kepada remaja kelahiran Perak itu dan memerintahkan supaya sijil kewarganegaraan dan kad pengenalan dikeluarkan kepada gadis itu.Gunalan, yang membacakan keputusan mahkamah berkata hakim Mahkamah Tinggi betul dalam keputusannya pada Mei 2019 untuk memberikan kewarganegaraan kepada remaja itu melalui undang-undang di bawah Perkara 14(1) (b) Perlembagaan Persekutuan dan memerintahkan JPN untuk mengeluarkan kad pengenalannya.Permohonan gadis itu untuk mendapatkan kerakyatan ditolak kerana dianggap tidak sah taraf kerana dilahirkan sebelum perkahwinan ibu bapanya didaftarkan.Bapa remaja itu telah beberapa kali memohon kewarganegaraan anak perempuannya tetapi tidak berjaya menyebabkan dia memfailkan semakan kehakiman pada 2016.


Ahmad Maslan minta ahli Parlimen Umno, BN sokong PN hingga Parlimen bubar

Ahli Parlimen Umno dan Barisan Nasional (BN) diminta untuk terus menyokong kerajaan Perikatan Nasional (PN) sehingga Parlimen dibubarkan, kata Setiausaha Agung BN Ahmad Maslan.Beliau berkata sokongan itu penting untuk memastikan kerajaan sedia ada dapat melakukan yang terbaik dalam usaha untuk mengekang pandemik Covid-19.“Kerajaan sekarang adalah kerajaan campuran, ia bukan hanya kerajaan PN tetapi juga kerajaan Barisan Nasional dan kerajaan Gabungan Parti Sarawak (GPS)…. sehingga pembubaran (Parlimen), kami masih bersama dalam kerajaan campuran ini,” katanya ketika ditemui pemberita selepas menerima suntikan vaksinasi Covid-19 di Klinik Kesihatan Pontian hari ini.Turut menerima suntikan vaksin itu adalah Timbalan Menteri Perusahaan Perladangan dan Komoditi merangkap Ahli Parlimen Tanjung Piai Dr Wee Jeck Seng dan Ahli Dewan Undangan Negeri (Adun) Pulai Sebatang Muhammad Taqiuddin Che Man.


Apakah pemansuhan PT3 sesuai dilakukan sekarang?

Pakar-pakar pendidikan melahirkan kegusaran terhadap langkah kerajaan memansuhkan Pentaksiran Tingkatan 3 (PT3) dan menggantikannya dengan pentaksiran bilik darjah (PBD) baru-baru ini, dalam usaha mengalihkan sistem pendidikan daripada terlalu berasaskan peperiksaan.Pakar pendidikan dari Universiti Kebangsaan Malaysia (UKM), Anuar Ahmad berkata, terdapat keperluan untuk meneliti semula isu-isu yang wajar diselesaikan sebelum melaksanakan PBD antaranya jumlah murid yang sangat ramai dalam satu-satu kelas selain beban yang diletakkan kepada guru bagi perkara yang tidak berkaitan pendidikan.“Apabila dibuat perbandingan dengan negara maju yang lain, kita dapati pemansuhan PT3 boleh dipertimbangkan. Tetapi itu bukan isunya. Isunya ialah masa. Adakah sesuai ia dimansuhkan sekarang?“Apabila Kementerian Pendidikan (KPM) memansuhkan PT3 secara tergesa-gesa sebelum sempat membuat persiapan rapi pelaksanaan PBD, maka itu adalah langkah yang tidak wajar,” katanya kepada MalaysiaNow. Langkah KPM itu menyusul pemansuhan Ujian Penilaian Sekolah Rendah (UPSR) pada April tahun lalu. Sebagai rekod, PT3 menggantikan Penilaian Menengah Rendah pada 2014. Bagaimanapun, Anuar mencadangkan supaya PT3 dimansuhkan mulai tahun 2024 bagi memberi peluang untuk usaha pemantapan pentaksiran berasaskan sekolah (PBS).“Banyak persediaan perlu dilakukan terlebih dahulu bagi memastikan PBD dilaksanakan secara berkesan dan tidak merugikan dan membebankan guru dan murid-murid. “Misalnya, latih dahulu kemahiran PBD pada guru-guru, lantik dahulu guru pembantu bagi kelas lebih 40 murid, dan semak semula silibus khususnya sekolah rendah supaya lebih mesra aktiviti pembelajaran,” katanya.Tindakan lain yang perlu dilakukan terdahulu termasuklah membangunkan modul aktiviti murid yang menyokong pelaksanaan PBD selain meningkatkan kefahaman ibu bapa tentang cara penilaian baru itu.Menjelaskan tentang PBD, Azlin Norhaini Mansor dari Pusat Kajian Kepimpinan dan Polisi Pendidikan, UKM berkata objektif utama PBD ialah memantau kemajuan kendiri murid dan bukan perbandingan kemajuan satu murid dengan murid lain. Katanya, ia relevan dan selari dengan matlamat Falsafah Pendidikan Kebangsaan. Walaupun Azlin menyokong perlaksanaan PBD, namun katanya dua isu perlu diberi tumpuan, iaitu ketelusan dari aspek laporan PBD dan kemahiran murid menjawab peperiksaan. “Ada pihak yang secara tidak langsung mahu memastikan murid mencapai tahap minimum kefahaman bagi setiap subjek dengan apa jua cara sekalipun, atas alasan untuk mengekalkan prestasi akademik sekolah dan bagi mengelak sebarang isu atau ‘tindakan’ sekiranya berlaku penurunan kualiti akademik terhadap sekolah yang tidak mencapai indeks pencapaian.“Terdapat beberapa kes terpencil yang mana guru menyatakan mereka tidak dibenarkan memberikan gred di bawah pada aras minimum meskipun guru merasakan murid tersebut sebenarnya belum mencapai tahap minimum,” katanya.Berkaitan kemahiran menjawab peperiksaan, Azlin berkata, pemansuhan UPSR dan PT3 menyebabkan murid-murid tidak lagi menerima latihan secara formal untuk menjawab soalan peperiksaan umum. “Sejauh manakah murid-murid kita akan bersedia dalam menghadapi SPM? Apakah mereka akan ada kemahiran menjawab peperiksaan umum? “Peperiksaan umum mewujudkan daya saing dalam kalangan murid dan sekolah untuk membuat yang terbaik. Daya saing tersebut menjadi motivasi untuk menumpu kepada pembelajaran supaya berjaya dalam peperiksaan. Sejauh manakah ciri daya saing tersebut dapat diwujudkan untuk Sijil Pelajaran Malaysia?” soalnya. Bagi Anuar, dia bersimpati dengan emosi kira-kira 400,000 murid yang sudah membuat persiapan menduduki PT3 sejak dua tahun lalu apabila ia dimansuhkan kurang tiga bulan lagi tempoh ujian itu. “Bayangkan kos (termasuk tuisyen) yang sudah dikeluarkan oleh ibu bapa sejak dua tahun lalu untuk mempersiapkan anak-anak untuk PT3? Mungkin ini isu kecil kepada kita, tapi cuba fahami keadaan mereka yang terlibat.“Selesaikan dahulu isu teknikal dan pengoperasian PBD. Jangan tergesa-gesa mansuhkan PT3. “Nanti kucar kacir semuanya. Bimbang yang dikejar tak dapat, yang dikendong berciciran.”


KM Pulau Pinang kuarantin di rumah selepas pegawai positif Covid-19

Ketua Menteri Pulau Pinang Chow Kon Yeow akan menjalani kuarantin di rumah selepas seorang pegawai pengiringnya disahkan positif Covid-19.Dalam satu kenyataan hari ini, Chow berkata keputusan saringan Reverse Transcription Polymerase Chain Reaction (RT-PCR) beliau yang dijalankan pada Jumaat lalu menunjukkan keputusan negatif.“Justeru, saya diarahkan oleh Jabatan Kesihatan Negeri Pulau Pinang (JKNPP) untuk menjalani kuarantin di rumah mulai sekarang.“Saya perlu menjalani satu lagi ujian saringan pada hari Rabu, 28 Julai ini,” katanya.


Kerajaan bertegas dengan sekatan kepada golongan antivaksin

Menteri Pertahanan Hishammuddin Hussein hari ini menegaskan kerajaan tidak akan berkompromi dengan golongan yang enggan divaksinasi, mengatakan tindakan itu adalah untuk keselamatan orang ramai.Pada sidang media hari ini, beliau berkata golongan antivaksin tidak boleh merasakan hak untuk tidak divaksinasi bermakna kelonggaran akan diberikan kepada mereka.Sehubungan itu, beliau berkata kerajaan “tidak akan kompromi” dengan golongan tersebut yang tidak dapat menikmati kelonggaran seperti mereka yang divaksinasi. “Kerajaan tidak menzalimi mana-mana pihak dalam usaha melawan Covid-19.“Penting untuk kerajaan elak mudarat lebih besar, ini untuk kepentingan nyawa orang ramai,” katanya.Sebelum ini Khairy mengumumkan kerajaan mengambil pendekatan tegas terhadap antivaksin dengan “mengenakan pelbagai kesukaran” terhadap golongan itu.“Maaf saya katakan, kalau anda tidak mahu menerima vaksin atas pilihan sendiri, jadi kita akan buatkan hidup anda sukar, dan ia akan berterusan begitu,” kata Khairy.Menurutnya, golongan yang enggan menerima vaksinn tidak dapat menikmati kelonggaran seperti makan di restoran dan pergi ke pusat beli-belah.Bagaimanapun, Khairy berkata bagi yang tidak dapat divaksin atas alasan kesihatan, mereka tidak akan menghadapi dengan apa-apa kesulitan kerana mereka akan diberikan pengecualian digital MySejahtera.Dalam pada itu, Perdana Menteri Ismail Sabri berkata mereka yang tidak mengambil vaksin “menyukarkan diri mereka sendiri”.“sebab itu saya menyeru mereka yang masih belum menerima vaksin untuk berbuat demikian, supaya semua kemudahan yang diberikan turut boleh dinikmati.,” katanya.


Penangguhan sesi pendaftaran pelajar IPT tak dapat dielak

Kementerian Pengajian Tinggi (KPT) menjelaskan pihaknya tidak dapat mengelak daripada membuat keputusan untuk menangguhkan kemasukan pelajar baru bagi sesi Oktober ini dalam waktu yang singkat, berikutan peningkatan kes Covid-19 di negara ini.Ketua Pengarah Pendidikan Tinggi Mohamed Mustafa Ishak berkata keputusan sukar itu dibuat setelah mengambil pandangan serta nasihat daripada Kementerian Kesihatan (KKM) serta semua universiti yang terlibat.“Negara masih belum terlepas daripada ancaman pandemik ini. Peningkatan kes Covid-19 berlaku secara konsisten baru-baru ini, contohnya di kawasan timur Sabah, daerah itu kini adalah zon merah, kira-kira 7,673 pelajar di sana dan jika dicampur dengan bilangan pelajar di seluruh Sabah mungkin mencecah 10,000 orang.“Keputusan dibuat bagi mengekang penularan wabak itu dalam komuniti,” katanya ketika menjelaskan isu penangguhan kemasukan pelajar ke IPT sesi Oktober dalam Buletin Bernama, di saluran BernamaTV hari ini.Beliau berkata pihaknya mengambil maklum kekangan pelajar dalam aspek kewangan, logistik serta penginapan, dan kementerian membuat ketetapan untuk membenarkan pelajar yang telah tiba untuk terus kekal di kampus sementara menunggu arahan selanjutnya.Beliau berkata seramai 67,406 pelajar baru yang terkesan dengan penangguhan itu, masih boleh mengikuti sesi orientasi secara dalam talian mengikut universiti masing-masing.“Bagi pelajar yang belum memulakan perjalanan ke universiti perlu kekal berada di rumah masing-masing dan mengikuti sesi suai kenal serta pembelajaran secara online.“Saya tidak nafikan kesusahan ditanggung oleh pelajar dan ibu bapa ini. Justeru setiap univerisiti sudah membuka bilik gerakan iaitu beroperasi 24 jam dan 12 jam. Pelajar boleh merujuk bilik gerakan itu untuk pertanyaan lanjut,” katanya.Mustafa berkata kementerian turut berkerjasama dengan Suruhanjaya Komunikasi dan Multimedia Malaysia (MCMC) menyediakan lebih 800 lebih pusat internet desa bagi membantu pelajar yang menghadapi masalah internet.Bagi masalah pengangkutan pula, jelasnya syarikat penerbangan, bas dan Keretapi Tanah Melayu Berhad (KTMB) bersetuju membenarkan pelajar-pelajar membuat penjadualan semula perjalanan ke kampus masing-masing, terutamanya bagi mereka yang sudah membeli tiket perjalanan.Selain itu Mustafa turut menjelaskan situasi yang berlaku dalam kalangan pelajar universiti ketika ini tidak sama seperti pelajar sekolah, memandangkan jumlah terlibat adalah besar dan melibatkan pergerakan besar-besaran.“Mengambil contoh kes di United Kingdom, apabila mereka membuka universiti, beratus-ratus pelajar dijangkiti Covid-19, ini termasuk kakitangan univerisiti. Jadi ada baiknya ia perlu ditangguh sementara waktu ini, beri keadaan kembali reda sekurang-kurangnya dua minggu dan jika keadaan bertambah baik, pelajar boleh ke kampus semula,” katanya.Sementara itu beliau berkata semasa kerajaan mengumumkan Perintah Kawalan Pergerakan pada Mac lepas, kementerian menanggung kos makanan kepada lebih 80,000 pelajar di universiti, melibatkan RM52 juta, manakala perbelanjaan penghantaran pulang lebih 57,000 pelajar pula melibatkan RM17.4 juta.“Kerajaan juga luluskan bantuan Prihatin RM200 kepada pelajar IPT berjumlah lebih 841, 000 orang iaitu melibatkan kos RM168 juta. Bantuan ini diberikan semasa PKP pertama dahulu, semasa mereka berada di dalam kampus selama dua bulan.“Ini bermakna kerajaan menerusi KPT mengeluarkan perbelanjaan yang cukup besar untuk membantu pelajar semasa PKP. Sebab itu pada kali ini, kalau perkara seumpama itu berlaku lagi kemampuan kerajaan juga terbatas jika hendak beri bantuan sepenuhnya,” katanya.


Kerajaan digesa teruskan RUU kawalan tembakau

Kumpulan kesihatan awam menggesa kerajaan meneruskan Rang Undang-undang (RUU) kawalan tembakau yang diperjuangkan bekas menteri kesihatan Khairy Jamaluddin.
Mereka berkata, ia merupakan satu daripada siri langkah "segera" yang perlu diambil di tengah-tengah krisis dalam penjagaan kesihatan Malaysia.
Menurut Pusat Kesihatan dan Dasar Sosial Galen Centre, Rang Undang-undang Kawalan Produk Tembakau dan Merokok 2022 dibincangkan oleh jawatankuasa khas Parlimen yang berusaha keras untuk mendengar pandangan semua pihak.
Mereka juga memberi amaran tentang akibat tidak mengawal selia penggunaan vape dan produk berkaitannya, terutamanya untuk golongan muda.
“Umur yang menggunakan vape semakin muda (kanak-kanak sekolah kini menggunakan vape), kepekatan nikotin di Malaysia sangat tinggi (5%) dan tidak terdapat di kebanyakan negara yang mengawal vape, kos vape adalah lebih rendah berbanding rokok menjadikannya tabiat yang menarik untuk diambil, dan ketagihan nikotin perlahan-lahan meningkat dan bukannya berkurangan.
"Bentangkan Rang Undang-undang Kawalan Tembakau untuk dibahaskan dan diluluskan," katanya.
"Menghisap vape dan produk vape, yang turut dirangkum dalam undang-undang yang dicadangkan ini, perlu dikawal segera."
Rang Undang-undang Kawalan Tembakau dan Merokok 2022 bertujuan untuk melarang mereka yang lahir pada atau selepas 1 Januari 2007 daripada membeli atau memiliki produk rokok atau vape.
Ia bertujuan untuk mengelakkan generasi muda daripada merokok, dan mengurangkan kematian yang disebabkan penyakit berkaitan merokok.
Ketua Pegawai Eksekutif Galen, Azrul Mohd Khalib juga menggesa kerajaan yang dipimpin Perdana Menteri Anwar Ibrahim untuk menangani apa yang disifatkannya sebagai "kerugian bakat besar-besaran" dalam sektor kesihatan.
Katanya, ini disebabkan beberapa faktor seperti ketelusan mengenai kontrak dan jawatan tetap, buli dan gangguan seksual, eksploitasi, keletihan serta suasana persekitaran tempat kerja yang teruk.
Beliau juga menyeru penyelesaian kepada isu kesesakan di jabatan kecemasan hospital, dan kebimbangan mengenai keselamatan kemudahan penjagaan kesihatan awam.
"Sistem penjagaan kesihatan Malaysia memerlukan perhatian segera untuk menambah baik infrastruktur sedia ada, mengekalkan tenaga kerja, meningkatkan liputan dan kualiti penyampaian perkhidmatan, dan menangani pelbagai krisis yang sedang dialaminya sekarang," katanya.
“Sama ada kerajaan mengiktirafnya atau tidak, sistem penjagaan kesihatan Malaysia dan kesihatan rakyat di negara ini kini berada dalam krisis.
"Pertambahan bilangan dan kerumitan orang yang menghidap penyakit tidak berjangkit, masa menunggu yang luar biasa lama di hospital, kekurangan tenaga kerja yang berterusan dan penghijrahan.
“Pesakit bergelut untuk mendapatkan akses penjagaan kesihatan yang diperlukan, serta isu pengamal kesihatan yang ‘burn-out’, semua ini merupakan gejala perkhidmatan yang sedang bergelut dan berada di ambang kehancuran.
"Ini bukanlah sesuatu yang diperbesar-besarkan tetapi realiti setiap yang dihadapi ramai pengamal perubatan dan pesakit setiap hari.”


Umno terus gali kubur sendiri, kata Tun Faisal

Umno kini sedang menggali kuburnya sendiri, namun kedalaman kubur itu masih belum ditentukan, kata bekas timbalan ketua Umno Bahagian Putrajaya, Tun Faisal Ismail Aziz.
Beliau berkata, ini kerana parti itu masih tidak belajar daripada kesilapan Pilihan Raya Umum ke-14 (PRU14) pada 2018 apabila tewas buat pertama kali kepada Pakatan Harapan (PH), dan terus membuat kesilapan menjelang PRU15.
Menurut Faisal penolakan utama terhadap Umno berpunca daripada latar belakang pemimpin yang mempunyai liabiliti yang mana ini dilihat menjejaskan reputasi parti itu pada PRU15.
Akibatnya, beliau berkata, pengundi termasuk penyokong Umno dan ahli yang tiada jawatan lari ke Perikatan Nasional (PN) kerana "merajuk" dan tidak setuju dengan pendirian presiden, Ahmad Zahid Hamidi.
"Bukan saja kalah dari segi Barisan Nasional (BN) yang merosot daripada 79 kerusi kepada 30 kerusi, Umno sendiri jatuh kepada 26 kerusi daripada 54 kerusi yang diperoleh pada PRU14," katanya dalam satu wawancara bersama media.
Bagi menunjukkan situasi yang lebih buruk, Faisal berkata, peralihan undi ke PN itu menyebabkan Umno kehilangan Perlis, serta parah di Perak dan Pahang dan nyaris terkubur di Wilayah Persekutuan.
Lebih menyedihkan, katanya, kehadiran ahli Parlimen BN di Kedah, Pulau Pinang, Kelantan, Terengganu dan Melaka terus terkubur, malah prestasi presiden Umno sendiri yang bertanding di Bagan Datuk hanya berjaya menang dengan majoriti tipis 348 undi.
Menurut Faisal, Umno terus menggali kubur selepas PRU15 apabila Zahid enggan mengambil tanggungjawab berundur sebagai presiden parti seperti yang dilakukan Najib Razak pada 2018.
"Lepas itu gali kubur lagi dalam apabila membawa Umno bekerjasama dengan PH.
"Mereka (pengundi dan penyokong) rasa dikhianati kerana undi Umno sebab 'No Anwar, No DAP' tetapi akhirnya bekerjasama," katanya.
Oleh itu, beliau menyimpulkan ramai penyokong dan ahli memilih Bersatu kerana parti itu dilihat sebagai parti alternatif yang mempunyai hala tuju dan perjuangan sama, malah turut bekerjasama dengan PAS
Mengulas mengenai prestasi Umno sejak mengalami kekalahan pada PRU14, Faisal berkata, parti itu berjaya meningkatkan balik reputasi mereka ketika menjadi pembangkang semasa tempoh 22 bulan dan diterima baik oleh rakyat terutama selepas menjalinkan usaha sama dengan PAS menerusi gerakan Muafakat Nasional (MN).
Beliau berkata, contoh terbaik yang boleh dilihat ialah kejayaan pada beberapa siri pilihan raya kecil (PRK) bermula daripada PRK Cameron Highland sehingga Tanjung Piai.
Katanya, prestasi Umno ketika menjadi kerajaan semula selepas tumbangnya kerajaan PH turut disambut baik, namun keadaan mula berubah selepas Julai 2020 apabila Najib dijatuhkan hukuman penjara 12 tahun dan denda RM210 juta oleh Mahkamah Tinggi.
Hukuman itu selepas bekas perdana menteri itu didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd.
"Kemudian keadaan semakin tegang dengan Perikatan Nasional (PN) ditambah dengan mulanya tersebar mengenai tandatangan SD untuk jadikan Anwar Ibrahim sebagai perdana menteri,” katanya.
Sementara itu, penganalisis politik Azmi Hassan berkata kemungkinan akan ada hikmah apabila BN bekerjasama dengan PH, namun ia memerlukan sesuatu drastik yang perlu dilakukan dalam Umno.
Beliau berkata, untuk memulihkan kembali nama Umno, ahli Parlimen yang dilantik memegang portfolio menteri perlu mencatatkan prestasi cemerlang bagi membolehkan parti itu kembali keluar daripada “kubur” mereka.
"Menteri yang dilantik perlu buktikan mereka boleh bekerja dengan baik meskipun sokongan majoriti kerajaan ini adalah terhadap PH dan bukannya BN.
"Ini yang susah untuk dikatakan sebab BN cuma ada 30 kerusi sahaja.
"Jika gunakan cara betul, kepentingan kerajaan perpaduan juga akan bergantung kepada sokongan BN sendiri, sekali gus membuktikan mereka kekal relevan," katanya.


Pemberontak tahan presiden, perintah berkurung diisytihar di Guinea

Pemberontak di Guinea mengisytiharkan perintah berkurung di seluruh negara selepas mengumumkan berjaya menahan Presiden Alpha Condé, lapor Sputnik memetik media Perancis.“Perintah berkurung seluruh negara akan dikenakan sehingga dimaklumkan kelak,” lapor harian Ouest-France pada Ahad.Kumpulan pemberontak turut memaklumkan askar akan mengambil alih jawatan gabenor dan pengawai tempatan.Kumpulan itu juga akan mengadakan pertemuan dengan menteri-menteri Kabinet dan pegawai tinggi lain pada Isnin pagi, lapor Ouest-Perancis dan Le Figaro.Pada Ahad, pihak berkuasa Guinea memaklumkan istana presiden telah diserang pemberontak dan presiden ditahan. Pemimpin kudeta, Mamady Doumbouya, turut mengumumkan pembubaran kerajaan serta memansuhkan Perlembagaan dan menutup sempadan.Doumbouya berkata presiden dalam keadaan selamat dan tempat beliau ditahan dirahsiakan.Presiden Alpha Conde memenangi penggal ketiga dalam pemilihan yang mencetuskan kontroversi tahun lalu, berikutan keputusannya untuk meminda perlembagaan bagi membolehkan beliau menjadi presiden untuk penggal ketiga. Ia telah mencetuskan rusuhan walaupun perlembagaan diubah melalui referendum.Penyokong tentera pemberontak turun ke jalan-jalan di ibu negara (Conakry) selepas rampasan kuasa, menurut media tempatan. Mereka melaungkan slogan memuji tentera.Sementara itu, Perwakilan Tinggi Kesatuan Eropah (EU) untuk Hal Ehwal Luar Negeri dan Keselamatan Josep Borrell mengecam rampasan kuasa itu dan meminta pemberontak membebaskan presiden.Pemberontak berikrar untuk memastikan keselamatan penduduk tempatan, kata junta, yang kini dikenali National Rally and Development Committee (CNRD).“Semua langkah akan diambil untuk memastikan keselamatan rakyat dan harta benda mereka,” menurut CNRD dalam satu kenyataan.


Tajuddin tidak terlibat dalam rundingan 3 parti, kata pemimpin PAS, Bersatu

Dua pemimpin kanan PAS dan Bersatu menolak gesaan dibuat pengarah pilihan raya Umno untuk tidak bekerjasama dengan Bersatu, ketika rundingan masih berjalan di antara pemimpin tiga parti Melayu itu bagi mencari formula untuk bekerjasama pada pilihan raya akan datang.Awang Hashim yang merupakan ahli Jawatankuasa Kerja PAS yang berperanan membuat keputusan-keputusan penting dalam pakatan politik dan strategi pilihan raya, tidak terganggu dengan kritikan yang dilemparkan oleh Tajuddin Abdul Rahman terhadap parti Islam itu kerana bekerjasama dengan Bersatu.Awang HashimTajuddin, antara yang lantang dalam Umno menyuarakan penentangan terhadap Perdana Menteri Muhyiddin Yassin, mengatakan PAS melanggar piagam Muafakat Nasional dengan menjadi sebahagian daripada parti komponen Perikatan Nasional (PN).“Saya ingin mengingatkan kepada para pemimpin PAS mengenai betapa pentingnya menunaikan janji. Mereka menyertai PN bersama Bersatu tanpa persetujuan kami,” kata Tajuddin dalam ucapan pada mesyuarat Umno Bahagian Pasir Salak, semalam.Muafakat Nasional adalah piagam kerjasama yang ditandatangani oleh Umno dan PAS pada September 2019, ketika kedua-dua parti itu merupakan pembangkang.Tajuddin, yang dilihat sebagai sekutu kuat kepada bekas perdana menteri Najib Razak, juga mendakwa dua pertiga daripada ketua Umno bahagian di seluruh negara memilih supaya parti itu bersendirian pada pilihan raya akan datang, bagaimanapun tidak mendedahkan secara terperinci tentang kaji selidik yang dibuat.Katanya PAS hanya boleh bekerjasama dengan Umno, dan bukan Bersatu, sebuah parti yang ditubuhkan secara bersama oleh Muhyiddin pada 2016 selepas dipecat daripada kerajaan kerana lantang bersuara mengenai skandal 1MDB.Namun, Awang mengatakan Tajuddin tidak pernah terlibat dalam rundingan kerjasama ketika-tiga parti dalam mencapai kata sepakat pilihan raya.Tajuddin Abdul Rahman“Orang yang tidak terlibat dalam rundingan itu boleh kata apa sahaja ikut suka dia,” kata ahli Parlimen Pendang itu yang juga merupakan timbalan menteri sumber manusia kepada MalaysiaNow.Katanya pemimpin ketiga-tiga parti itu masih berunding bagi mengelakkan pertembungan sesama sendiri pada pilihan raya akan datang.Senada dengan Awang, Pengerusi Bersatu Kelantan Kamaruddin Mohd Nor yang mengatakan partinya dan PAS mempunyai hak untuk memutuskan dengan siapa mereka mahu bekerjasama pada Pilihan Raya Umum ke-15 (PRU15).“Adalah hak Umno untuk bekerjasama dengan mana-mana parti yang sudi. Demikian juga PAS punyai hak untuk bekerjasama dengan mana-mana parti yang ia rasa selesa,” kata Kamaruddin kepada MalaysiaNow.Selain Bersatu dan PAS, PN turut disertai GPS dan beberapa parti di Sabah dan Sarawak.Ia dibentuk pada Februari tahun lepas sebagai platform kepada parti-parti yang memberikan sokongan mereka kepada Muhyiddin untuk membentuk kerajaan selepas Pakatan Harapan tumbang.Umno, walaupun menyokong Muhyiddin dengan lebih daripada 30 kerusi, setakat ini memutuskan untuk kekal bersama BN, di mana sekutunya MCA dan MIC masing-masing hanya memiliki dua kerusi.Tajuddin, Najib dan juga presiden parti Ahmad Zahid Hamidi, antara pemimpin Umno yang lantang mengkritik Muhyiddin, menuduhnya mengenepikan parti Melayu itu daripada jawatan penting dalam kerajaan.Kamaruddin Mohd Nor.Umno, PAS dan Bersatu mengumumkan penubuhan satu jawatankuasa bersama pada September bagi membincangkan pembahagian kerusi, untuk memastikan pertandingan satu lawan satu menentang PH.Bulan lepas, Nik Muhammad Zawawi Salleh, ketua Dewan Ulama PAS, memberitahu MalaysiaNow perbincangan mengenai pembahagian kerusi antara PAS, Umno dan Bersatu sudah “80% selesai” hanya “Tinggal Umno dengan Bersatu sahaja ada konflik sikit”.“Antara PAS dan Umno, kami mungkin dapat majoriti mudah. Tetapi jika PAS, Umno dan Bersatu bergabung, kita boleh capai majoriti dua pertiga,” kata Zawawi, dan menambah PAS bersedia memainkan peranan sebagai “orang tengah” untuk mendekatkan Umno dan Bersatu.Awang berkata PAS akan mencuba sedaya upaya untuk menjadi orang tengah kepada Bersatu dan Umno.“PAS tak mau mengeruhkan keadaan apabila ia melibatkan Umno dan Bersatu.“Apa yang dapat saya simpulkan di sini PAS akan cuba cari jalan penyelesaian supaya ketiga-tiga parti ini boleh bekerjasama dalam PRU15 kelak.”


23 pindaan RUU kawalan tembakau akan dikemukakan, kata Khairy

Suatu kertas pindaan dalam jawatankuasa yang mengandungi 23 pindaan ke atas Rang Undang-Undang (RUU) Kawalan Produk Tembakau dan Merokok 2022 akan dikemukakan pada sidang Dewan Rakyat kali ini.
Menteri Kesihatan Khairy Jamaluddin berkata cadangan pindaan yang akan dikemukakan sewaktu menyambung semula perbahasaan RUU itu melibatkan Tajuk Panjang, fasal 1, 2, 5, 13, 17, 21, 24, 26, 27, 28, 29, 30, 31, 33, 34, 35, 38, 49, 53, penambahan fasal baharu 54 dan pernomboran semula fasal 54 dan 55.
Beliau berkata Jawatankuasa Pilihan Khas (JKPK) Menimbang Rang Undang-Undang Kawalan Produk Tembakau dan Merokok 2022 pada 5 Oktober lepas telah membentangkan laporan penyata yang mengandungi butiran prosiding serta rumusan dan syor JKPK bagi menambah baik RUU tersebut.
"Secara keseluruhannya, JKPK ini telah bermesyuarat sebanyak lima kali dengan semangat bipartisan yang matang dan harmoni bagi memperhalusi peruntukan-peruntukan di dalam rang undang-undang.
Ahli-ahli JKPK juga secara konsensus telah bersetuju dengan laporan penyata serta cadangan pindaan-pindaan yang perlu dibuat ke atas rang undang-undang ini," katanya dalam kenyataan hari ini.
Khairy yang juga pengerusi JKPK berkata perkara yang telah dibangkitkan dan diperhalusi sepanjang mesyuarat berlangsung antaranya berhubung isu keperlembagaan; keperluan suatu akta baru bagi mengawal selia produk merokok dan aktiviti melibatkan produk merokok.
Beliau berkata perbincangan ke atas had penguatkuasaan serta penalti bagi kesalahan dalam rang undang-undang itu seperti mana yang termaktub dalam terma rujukan JKPK juga diperhalusi oleh JKPK.
Bacaan pertama dan kedua rang undang-undang tersebut telah dibuat pada 27 Julai dan 1 Ogos lepas sementara satu usul bagi merujuk ia kepada JKPK Menimbang Rang Undang-undang telah dibuat pada 2 Ogos dan dipersetujui Dewan Rakyat.
JKPK menimbang RUU itu dianggotai oleh 13 ahli Dewan Rakyat yang dinamakan oleh parti masing-masing.
Menerusi konsensus yang dicapai oleh ahli Dewan Rakyat daripada blok kerajaan dan pembangkang yang menganggotai JKPK itu, Khairy berharap ahli Dewan Rakyat yang lain dapat turut bersama memberikan sokongan ke atas rang undang-undang itu apabila perbahasannya disambung semula untuk diputuskan demi kepentingan kesihatan awam di negara ini.
Rang undang-undang berkenaan antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya serta bagi perkara berkaitan.
Ia bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok.